L-implimentazzjoni tar-Riformi Strutturali tal-Istrateġija ta' Liżbona fil-kuntest tal-Pjan Ewropew ta' Rilanċ Ekonomiku - Valutazzjonijiet annwali tal-pajjiżi: Rakkomandazzjoni għal rakkomandazzjoni tal-kunsill dwar l-aġġornament tal-2009 tal-linji gwida wiesgħa għall-politiki ekonomiċi tal-Istati Membri u l-Komunità u dwar l-implimentazzjoni tal-politiki dwar l-impjiegi tal-Istati Membri /* KUMM/2009/0034 finali */





[pic] | IL-KUMMISSJONI TAL-KOMUNITAJIET EWROPEJ | Brussell, 28.1.2009 KUMM(2009) 34 finaliVolum I L-implimentazzjoni tar-Riformi Strutturali tal-Istrateġija ta' Liżbona fil-kuntest tal-Pjan Ewropew ta' Rilanċ Ekonomiku – Valutazzjonijiet annwali tal-pajjiżi: Rakkomandazzjoni għal RAKKOMANDAZZJONI TAL-KUNSILL dwar l-aġġornament tal-2009 tal-linji gwida wiesgħa għall-politiki ekonomiċi tal-Istati Membri u l-Komunità u dwar l-implimentazzjoni tal-politiki dwar l-impjiegi tal-Istati Membri L-implimentazzjoni tar-Riformi Strutturali tal-Istrateġija ta' Liżbona fil-kuntest tal-Pjan Ewropew ta' Rilanċ Ekonomiku – Valutazzjonijiet annwali tal-pajjiżi: Rakkomandazzjoni għal RAKKOMANDAZZJONI TAL-KUNSILL dwar l-aġġornament tal-2009 tal-linji gwida wiesgħa għall-politiki ekonomiċi tal-Istati Membri u l-Komunità u dwar l-implimentazzjoni tal-politiki dwar l-impjiegi tal-Istati Membri IL-KUNSILL TAL-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 99(2) u l-Artikolu 128(4) tiegħu, Wara li kkunsidra r-rakkomandazzjoni mill-Kummissjoni, Wara li kkunsidra l-konklużjonijiet tal-Kunsill Ewropew fi […], Wara li kkunsidra l-opinjoni tal-Kumitat dwar l-Impjiegi, Billi: 1. Fl-Lulju 2005 il-Kunsill adotta rakkomandazzjoni dwar il-linji gwida wiesgħa għall-politiki ekonomiċi tal-Istati Membri u l-Komunità (2005-2008)[1] u deċiżjoni dwar linji gwida għall-politiki dwar l-impjiegi tal-Istati Membri[2] li flimkien jiffurmaw "Il-linji gwida integrati għat-tkabbir u l-impjiegi". L-Istati Membri ġew mistiedna biex jikkunsidraw il-linji gwida integrati għat-tkabbir u l-impjiegi fil-programmi nazzjonali ta' riforma tagħhom (NRPs). 2. Il-Kunsill Ewropew tar-Rebbiegħa tal-2006, l-2007 u l-2008 identifika erba' oqsma ta' prijorità (Riċerka u Żvilupp u innovazzjoni, ambjent tan-negozju, opportunitajiet ta' impjiegi u politika integrata tal-enerġija/infrastruttura) li huma l-pilastri tal-Istrateġija ta' Liżbona mġedda. F'dawn l-oqsma l-Kunsill Ewropew ftiehem numru limitat ta' azzjonijiet speċifiċi u ħeġġeġ lill-Istati Membri biex ilestu dawn l-azzjonijiet sad-dati tal-għeluq stabbiliti. 3. Kull sena l-Istati Membri jippreżentaw rapporti dwar l-implimentazzjoni tal-programmi nazzjonali ta' riforma tagħhom (rapporti tal-implimentazzjoni). 4. Fuq il-bażi tal-analiżi tal-Kummissjoni, inħarġu numru ta' rakkomandazzjonijiet speċifiċi għall-pajjiżi lill-Istati Membri fl-2007 u fl-2008[3]. 5. Sabiex l-istrateġija ta' Liżbona għat-tkabbir u impjiegi tkun segwita b'mod koerenti u integrat, dawn ir-rakkomandazzjonijiet huma adottati fi strument wieħed. Dan l-approċċ jirrifletti l-istruttura integrata tal-NRPs u r-Rapporti ta' Implimentazzjoni, kif ukoll il-konsistenza meħtieġa bejn il-linji gwida dwar l-impjiegi u l-linji gwida wiesgħa dwar il-politika ekonomika tal-Artikolu 99(2), kif inhu enfasizzat fl-Artikolu 128(2). 6. Il-Kunsill Ewropew tar-Rebbiegħa tal-2008 nieda t-tieni fażi tal-Istrateġija ta' Liżbona mġedda, li ser tkun lesta fl-2010. F'Mejju 2008 il-Kunsill adotta rakkomandazzjoni rigward il-linji gwida wiesgħa dwar il-politika ekonomika għall-Istati Membri u l-Komunità (2008-2010)[4] u f'Lulju 2008 adotta deċiżjoni dwar linji gwida għall-politiki dwar l-impjiegi tal-Istati Membri[5] li flimkien jiffurmaw "Il-linji gwida integrati għat-tkabbir u l-impjiegi". 7. Wara dan, l-Istati Membri kkonfermaw, aġġornaw, jew fasslu NRPs ġodda li kienu ppreżentaw lill-Kummissjoni sa' Ottubru 2008 flimkien mar-rapport ta' implimentazzjoni. Sabiex tkun imsaħħa l-koordinazzjoni tar-riformi u jkun imtejjeb il-proċess tas-sorveljanza multilaterali fil-Kunsill, il-Kunsill Ewropew tar-Rebbiegħa tal-2008 talab lill-Istati Membri biex jistabbilixxu t-tweġibiet politiċi tagħhom għar-rakkomandazzjonijiet speċifiċi għall-pajjiżi, flimkien mal-iskedi taż-żmien ("pjanijiet ta' azzjoni"). 8. Fil-kuntest tat-tnaqqis ekonomiku attwali, il-Kummissjoni pproponiet Pjan Ewropew ta' Rilanċ Ekonomiku (minn hawn 'il quddiem "il-Pjan ta' Rilanċ"[6]), li l-Kunsill Ewropew qabel miegħu f'Diċembru 2008. Dan il-pjan jipprovdi stimulu baġitarju koordinat, fi ħdan il-Patt ta' Stabbiltà u Tkabbir sabiex jagħti spinta lid-domanda u jerġa jqajjem il-fiduċja, b'kunsiderazzjoni tal-pożizzjonijiet inizjali u l-isforzi tal-Istati Membri li diġà twettqu bi tweġiba għall-problemi ekonomiċi. Il-Pjan ta' Rilanċ jipprevedi li l-istimulu baġitarju jkun akkumpanjat minn aċċelerazzjoni ta' riformi strutturali, ibbażati fuq l-Istrateġija ta' Liżbona, sabiex jistimulaw l-ekonomija filwaqt li jagħtu spinta lill-potenzjal ta' tkabbir għall-perjodu fit-tul, l-iktar billi tkun promossa l-bidla lejn ekonomija li tuża livell baxx ta' karbonju u intensiva fir-rigward tal-għarfien. 9. Il-Pjan ta' Rilanċ miftiehem mill-Kunsill Ewropew talab lill-Istati Membri biex jissottomettu programmi aġġornati ta' stabbiltà jew konverġenza, li l-Kummissjoni tkun ivvalutat, billi tkun ikkunsidrata l-ħtieġa tal-iżgurar tar-riversibbiltà tad-deterjorament fiskali, jitjib it-tfassil tal-politika tal-baġit u tkun żgurata s-sostenibbiltà tal-finanzi pubbliċi għall-perjodu fit-tul. 10. Ir-rakkomandazzjonijiet speċifiċi għall-pajjiżi għandhom ikunu aġġornati, b'kunsiderazzjoni tal-prinċipji tal-Pjan ta' Rilanċ u l-progress magħmul bl-implimentazzjoni tagħhom minn mindu kienu adottati. Dawn ir-riformi għandhom ikunu implimentati malajr. Il-Kummissjoni ser tipprovdi assistenza bħala parti mis-sħubija ta' Liżbona, tissorvelja u tirraporta b'mod regolari dwar il-progress. 11. Sabiex l-Istrateġija ta' Liżbona għat-tkabbir u l-impjiegi tiġi implimentata bis-sħiħ, din ir-rakkomandazzjoni għandha tinkludi wkoll rakkomandazzjonijiet speċifiċi għall-Istati Membri li jagħmlu parti miż-żona tal-euro. 12. Il-Parlament Ewropew adotta riżoluzzjoni dwar din ir-Rakkomandazzjoni, B'DAN JIRRAKOMANDA li l-Istati Membri għandhom jieħdu azzjoni skont il-linji stabbiliti fl-Anness. Magħmul fi Brussell, Għall-Kunsill Il-President ANNESS WERREJ RAKKOMANDAZZJONI TAL-KUNSILL 2 IL-BELĠJU 8 IL-BULGARIJA 10 IR-REPUBBLIKA ĊEKA 12 ID-DANIMARKA 14 IL-ĠERMANJA 16 L-ESTONJA 18 L-IRLANDA 20 IL-GREĊJA 22 SPANJA 24 FRANZA 26 L-ITALJA 28 ĊIPRU 30 IL-LATVJA 32 IL-LITWANJA 34 IL-LUSSEMBURGU 36 L-UNGERIJA 38 MALTA 40 L-OLANDA 43 L-AWSTRIJA 45 IL-POLONJA 47 IL-PORTUGALL 49 IR-RUMANIJA 51 IS-SLOVENJA 53 IS-SLOVAKKJA 55 IL-FINLANDJA 57 L-IŻVEZJA 59 IR-RENJU UNIT 60 L-ISTATI MEMBRI TAŻ-ŻONA TAL-EURO 62 IL-BELġJU 1. It-tkabbir tal-PGD naqas notevolment għal 1.3% fl-2008. Dan kien minħabba dgħjufija tad-domanda esterna u domanda domestika baxxa relatati l-iktar ma' inflazzjoni għolja u l-impatt tal-kriżi finanzjarja. Is-sitwazzjoni ekonomika hi mistennija li tidgħajjef iktar b'mod konsiderevoli fl-2009. L-inflazzjoni fl-2008 hi stmata li kienet madwar 4.5%, kważi d-doppju tar-rata osservata fl-2007, l-iktar minħabba prezzijiet ogħla ta' enerġija domestika. It-tnaqqis fil-prezzijiet globali tal-enerġija għandu jnaqqas l-inflazzjoni fl-2009. Fl-2008 hu mistenni defiċit pubbliku finanzjarju ta' madwar 0.9% tal-PGD. Id-dejn gross hu mistenni li jkun madwar 88% tal-PGD fl-2008. Il-bilanċ favorevoli tal-kont kurrenti naqqas fl-2008 u hu mistenni li jkompli jonqos fl-2009. 2. It-tkabbir fl-impjiegi kien pożittiv fl-2008 u r-rata tal-qgħad naqset għal 6.9%. Madankollu l-prospettiva għall-2009 hi inqas pożittiva, minħabba li qed jiżdied il-qgħad. Is-setturi l-iktar affettwati mill-kriżi huma l-industriji tal-karozzi u tal-azzar kif ukoll is-settur finanzjarju. 3. Bi tweġiba għall-kriżi finanzjarja u bħala parti mill-approċċ kkoordinat tal-UE, il-Belġu adotta miżuri ta' appoġġ għas-settur finanzjarju sabiex jistabbilizza s-settur bankarju, li għandu wkoll jgħin biex itejjeb l-aċċess għall-finanzi u b'hekk isostni l-ekonomija iktar wiesgħa, u jsaħħaħ l-istabbiltà makro-ekonomika. Barra minn hekk, bi tweġiba għat-tnaqqis ekonomiku, il-Belġju dan l-aħħar ħabbar miżuri, inkluż appoġġ finanzjarju għall-impriżi żgħar u medji. 4. Il-Kummissjoni ser tivvaluta l-miżuri meħuda mill-Belġju biex iwieġeb għat-tnaqqis ekonomiku skont il-prinċipji stabbiliti fil-Pjan Ewropew ta' Rilanċ Ekonomiku kif adottat mill-Kunsill Ewropew. Fir-rigward tal-finanzi pubbliċi, il-Kummissjoni ser tivvaluta l-kompatibbiltà tal-Programm aġġornat ta' Stabbiltà mal-Patt ta' Stabbiltà u Tkabbir. Barra minn hekk, il-miżuri rakkomandati fil-paragrafu 7 għandhom jiġu implimentati mill-aktar fis, partikolarment għall-inkoraġġiment tat-tranżizzjoni lejn ekonomija b'livell baxx ta' emissjonijiet ta' karbonju u għat-titjib tat-tkabbir potenzjali fit-tul. 5. Il-Belġju kompla l-implimentazzjoni tal-Programm Nazzjonali ta' Riforma tiegħu. Ġew imħabbra miżuri bil-ħsieb li jkomplu jnaqqsu t-taxxa fuq ix-xogħol permezz ta' żieda fl-ammont ta' dħul eżenti mit-taxxa għall-ħaddiema bi dħul baxx jew medju, iżda jista' jkun għad hemm bżonn ta' passi addizzjonali. Huma meħtieġa iktar sforzi sabiex tkun imtejba l-prestazzjoni tas-suq tax-xogħol, speċjalment għall-ħaddiema ta' età ikbar u gruppi żvantaġġjati, tkun żgurata s-sostenibbiltà tal-finanzi pubbliċi għall-perjodu fit-tul, tkun miżjuda l-kompetizzjoni fis-swieq tal-gass u tal-elettriku, u tkun imtejba l-prestazzjoni tar-Riċerka u l-Iżvilupp. 6. Peress li l-Belġju hu ekonomija orjentata lejn l-esportazzjoni, huwa partikolarment importanti li l-kompetittività tiegħu tkun ippreżervata. F'dan il-kuntest, l-iżvilupp tal-ispejjeż ta' unità ta' xogħol b'konformità mal-imsieħba kummerċjali l-iktar importanti hu kruċjali. Madankollu, l-ispejjez ta' kompetittività marru għall-agħar fl-2008. Kompetizzjoni mtejba fis-swieqi tal-gass u tal-elettriku jkun ta' benefiċċju. Investiment sostnut fir-Riċerka u l-Iżvilupp u fil-ħiliet hu importanti biex ikun aċċelerat it-tkabbir tal-produttività u biex tkun promossa l-kompetittività. Parteċipazzjoni baxxa tas-suq tax-xogħol, nefqa li qed tiżdied relatata mal-età, u dejn pubbliku għoli jpoġġu s-sostenibbiltà fit-tul tal-finanzi pubbliċi f'riskju, u jenfassizzaw l-ħtieġa għall-żieda tal-bilanċi favorevoli primarji u l-implimentazzjoni tal-politiki li jsostnu t-tkabbir u l-impjiegi. Approċċ integrat lejn l-implimentazzjoni ta' riformi strutturali jista' jaċċelera t-twassil ta' riżultati fil-Belġju. L-implimentazzjoni tal-pakkett tal-enerġija u l-bidla fil-klima li magħha qabel il-Kunsill Ewropew, se titlob attenzjoni mill-qrib. 7. Fid-dawl tal-valutazzjoni tal-Kummissjoni tal-progress li twettaq, il-Kunsill jirrakkomanda lill-Belġju biex tissokta bl-implimentazzjoni tar-riformi strutturali. B'mod partikolari, hu rakkomandat li l-Belġju: - ikompli jnaqqas il-piż tat-taxxa fuq ix-xogħol, l-iktar billi jnaqqas ir-rati fiskali fuq il-ħaddiema b'paga baxxa, filwaqt li fuq terminu medju jtejjeb it-trażżin tal-infiq biex isostni l-konsolidazzjoni fiskali; - itejjeb il-kompetizzjoni fis-swieq tal-gass u l-elettriku billi jadotta qafas regolatorju iktar favur il-kompetizzjoni, b'regolaturi indipendenti u effettivi bis-sħiħ u jkompli l-isforzi fir-rigward tal-operaturi tat-trażmissjoni u d-distribuzzjoni. - fi ħdan approċċ integrat ta' flessigurtà, jaċċelera l-implimentazzjoni tal-miżuri politiċi kkoordinati li jtejbu l-effiċjenza tas-suq tax-xogħol, jirrevedi l-benefiċji tal-qgħad sabiex jiffaċilita ritorn rapidu tal-persuni qiegħda lejn is-suq tax-xogħol, itejjeb il-parteċipazzjoni fis-suq tax-xogħol (l-iktar għall-ħaddiema ta' età ikbar u persuni bi sfond ta' migrazzjoni), inaqqas id-diverġenzi reġjonali u jżid il-parteċipazzjoni fit-tagħlim tul il-ħajja madwar ir-reġjuni kollha. IL-BULGARIJA 1. Minħabba domanda domestika qawwija, it-tkabbir tal-PGD fil-Bulgarija żdiet fir-ritmu għal 7.% għall-ewwel disa' żhur fl-2008 u ġab il-PGD per capita għal madwar 40% tal-medja tal-UE. It-tkabbir hu mistenni li jimmodera b'mod konsiderevoli fl-2009 peress li kundizzjonijiet ta' self iktar stretti jiskoraġixxu l-investiment domestiku u l-konsum privat. L-inflazzjoni laħqet rekord għoli ta' 12% fl-2008, mogħtija spinta mid-domanda domestika u miż-żidiet qawwija fil-pagi li qabżu bil-kbir it-tkabbir tal-produttività, u li x'aktarx ser tibqa' 'l fuq mill-medja tal-UE. Il-pożizzjoni tal-baġit baqgħet b'saħħitha, b'bilanċ favorevoli tal-baġit iktar minn 3% tal-PGD fl-2008, minħabba kompożizzjoni favorevoli tat-tkabbir u ġbir aħjar tat-taxxa. Madankollu, id-domanda domestika qawwija l-iżbilanċji makro-ekonomiċi diġà sinifikanti. Id-defiċit tal-kont kurrenti jinsab f'livell għoli ta' kważi 25% tal-PGD u probabbli mhux ser jitjib b'mod sustanzjali minħabba l-prospetti globali u l-kompetittività tal-Bulgarija li qed tidgħajjef. 2. L-impjiegi żdiedu b'iktar minn 3% fl-2008, iżda din ir-rata ta' tkabbir ser timxi iktar bil-mod fis-sentejn li ġejjin. Il-qgħad naqas għal 6% fl-2008, iżda hu mistenni li jiżdied kemmxejn fl-2009. Id-deterjorazzjoni riċenti tal-klima tan-negozju u t-tnaqqis tad-domanda f'diversi setturi, b'mod partikolari fil-manifattura, kostruzzjoni, u bejgħ bl-imnut, x'aktarx ser inaqqsu b'mod konsiderevoli l-impjiegi f'dawn is-setturi u f'setturi ekonomiċi li jakkumpanjawhom. 3. Biex twieġeb għall-iżbilanċi makro-ekonomiċi, il-Bulgarija dan l-aħħar ħabbret miżuri, inkluż titjib tal-kompetizzjoni fl-enerġija u bejgħ bl-imnut. 4. Il-Kummissjoni ser tivvaluta l-miżuri adottati mill-Bulgarija biex twieġeb għat-tnaqqis ekonomiku skont il-prinċipji stabbiliti fil-Pjan Ewropew ta' Rilanċ Ekonomiku kif adottat mill-Kunsill Ewropew. Fir-rigward tal-finanzi pubbliċi, il-Kummissjoni ser tivvaluta l-kompatibbiltà tal-Programm aġġornat ta' Stabbiltà mal-Pjan ta' Stabbiltà u Tkabbir. F'dan il-kuntest, il-Bulgarija għandha żżomm pożizzjoni fiskali stretta u tindirizza b'mod urġenti l-iżbilanċi makro-ekonomiċi tagħha. Barra minn hekk, il-miżuri rakkomandati fil-paragrafu 7 għandhom jiġu implimentati mill-aktar fis, partikolarment għall-inkoraġġiment tat-tranżizzjoni lejn ekonomija b'livell baxx ta' emissjonijiet ta' karbonju u għat-titjib tat-tkabbir potenzjali fit-tul. 5. Il-Bulgarija kompliet l-implimentazzjoni tal-Programm Nazzjonali ta' Riforma tagħha, minkejja li l-progress kien miexi bil-mod. Dan l-aħħar, il-miżuri kienu mgħaġġla minħabba deċiżjonijiet intenzjonati tal-gvern. Il-Bulgarija baqgħet timplimenta l-politika fiskali prudenti tagħha minkejja li l-effiċjenza tan-nefqa pubblika għad tista' tiġi mtejba. Ġew meħuda wkoll miżuri nkoraġġanti biex titjib l-organizzazzjoni u l-kwalità tal-edukazzjoni, iżda hu meħtieġ iktar modernizzar sabiex ikunu mtejba l-governanza u r-rizultati. Huma meħtieġa iktar sforzi sabiex l-effiċjenza u l-effikaċja tal-amministrazzjoni pubblika jkunu mtejba b'mod radikali; id-dewmien tar-reviżjoni operattiva mħabbra, li l-Bank Dinji kien lest li jwettaq, inaqqas il-pass tal-implimentazzjoni tar-riformi. Għad hemm ukoll skop ewlieni għall-progress biex inaqqas il-burokrazija, jinvesti ħafna iktar fil-ħiliet u biex jirriforma s-sistema pubblika tar-Riċerka u Żvilupp. 6. Fl-isfond tal-kriżi globali finanzjarja u ekonomika, hu iktar urġenti minn qatt qabel għall-Bulgarija biex titratta l-vulnerabbiltajiet makro-ekonomiċi (inflazzjoni għolja u defiċit kbir tal-kont kurrenti) billi żżomm il-politika fiskali stretta tagħha u billi tgħaġġel ir-riformi strutturali sabiex issaħħaħ il-kompetittività tagħha. Il-pass tal-implimentazzjoni jrid ikun mgħaġġel sabiex il-Bulgarija tkun tista' tbiddel l-ekonomija tagħha, minn ekonomija li hi bbażata fuq vantaġġi fl-ispejjeż, f'ekonomija iktar produttiva u intensiva fir-rigward tal-għarfien. Fil-kuntest attwali ekonomiku u monetarju, dawn ir-riformi huma wkoll essenzjali biex tinzamm il-kompetittività tal-ekonomija tal-Bulgarija. L-implimentazzjoni effettiva tar-riformi meħtieġa tiddependi b'mod kritiku fuq il-kapaċità tal-Bulgarija biex ittejjeb b'mod urġenti l-effiċjenza u l-effikaċja tal-amministrazzjoni pubblika tagħha. L-implimentazzjoni tal-pakkett tal-enerġija u l-bidla fil-klima li magħha qabel il-Kunsill Ewropew, se titlob attenzjoni mill-qrib. 7. Fid-dawl tal-valutazzjoni tal-Kummissjoni tal-progress li twettaq, il-Kunsill jirrakkomanda lill-Bulgarija biex tissokta bl-implimentazzjoni tar-riformi strutturali. B'mod partikolari, hu rakkomandat li l-Bulgarija: - tkompli ssaħħaħ b'mod urġenti l-effiċjenza u l-effikaċja tal-amministrazzjoni pubblika, b'mod partikolari billi tiffoka fuq funzjonijiet ewlenin tal-gvern, inkluż il-kompetizzjoni, l-awtoritajiet ta' sorveljanza u regolatorji, u l-ġudikatura, u tkompli tieħu l-miżuri kollha meħtieġa biex tiżgura kontrolli finanzjarji effettivi u ġestjoni tajba tal-fondi strutturali; - iżżomm politika fiskali stretta, ittejjeb il-kwalità u l-effiċjenza tan-nefqa pubblika, iżżomm l-iżviluppi tal-pagi skont iż-żidiet fil-produttività, u ttejjeb il-kompetizzjoni effettiva. - tadotta u timplimenta malajr miżuri ġodda sabiex tinqata' l-burokrazija b'mod sostanzjali fuq livell ċentrali u lokali u tnaqqas id-dewmien proċedurali sabiex ittejjeb l-ambjent tan-negozju, li ser jgħinu wkoll fil-ġlieda kontra l-korruzzjoni. - bħala parti tal-approċċ integrat tal-flessigurtà, tiffoka fuq iż-żieda tal-kwalità tal-provvista tax-xogħol u r-rata tal-impjiegi billi ttejjeb l-effiċjenza, l-effikaċja u l-immirar tal-politiki attivi tas-suq tax-xogħol u billi timmodernizza iktar u tadatta l-mod ta' kif l-edukazzjoni hi gvernata sabiex tgħolli l-ħiliet sabiex jaqblu aħjar għall-livelli l-ħtiġijiet tas-suq tax-xogħol, u tnaqqas it-tluq kmieni mill-iskola. IR-REPUBBLIKA ĊEKA 1. It-tkabbir tal-PGD mistenni jkunu żamm fuq medja ta' madwar 4.2% fl-2008, bi tnaqqis ulterjuri mistenni matul l-2009. L-inflazzjoni laħqet massimu ta' 6.3% lejn nofs l-2008, u issa mistennija tonqos minħabba li l-effett ta' żidiet fit-taxxi li saru qabel qiegħed jonqos kif ukoll b'riżultat ta' prezzijiet orħos tal-enerġija. Fl-2008 d-defiċit tal-baġit tnaqqas fuq diversi snin, għal 1.2% tal-PGD. Fl-2008 d-defiċit tal-kont kurrenti kien ta' madwar 1% tal-PGD u l-bilanċ kummerċjali favorevoli kien wieħed sinifikanti. 2. Mill-2005 r-rata tal-impjiegi żdiedet b'aktar minn punt perċentwali fis-sena, u laħqet is-66.6% fl-2008. Ir-rata tal-qgħad naqset minn 4.3% fit-tielet kwart tal-2008 u tinsab fl-aktar livelli baxxi ta' dawn l-aħħar 12-il sena. It-tbassir kurrenti jindika tnaqqis moderat fit-tkabbir tar-rata tal-impjiegi u żieda fil-qgħad. Fid-dawl tad-domanda tal-esportazzjoni li qiegħda tonqos, il-qgħad mistenni jolqot b'mod partikolari l-ħaddiema fil-industrija tal-karozzi u f'industriji oħrajn orjentati lejn l-esportazzjoni. 3. Il-Kummissjoni se tevalwa miżuri meħuda mir-Repubblika Ċeka biex tirrispondi għat-tnaqqis ekonomiku f'konformità mal-prinċipji stabbiliti fil-Pjan Ewropew ta' Rilanċ Ekonomiku kif adottat mill-Kunsill Ewropew. B'rabta mal-finanzi pubbliċi, il-Kummissjoni se tivvaluta l-kompatibbiltà tal-verżjoni aġġornata tal-Programm ta' Konverġenza mal-Patt ta' Stabbiltà u Tkabbir. Barra minn hekk, il-miżuri rrakkomandati fil-paragrafu 6 għandhom jiġu implimentati mill-aktar fis, partikolarment għall-inkoraġġiment tat-tranżizzjoni lejn ekonomija b'livell baxx ta' emissjonijiet ta' karbonju u għat-titjib tat-tkabbir potenzjali fit-tul. 4. Ir-Repubblika Ċeka ssuktat bl-implimentazzjoni tal-Programm Nazzjonali ta' Riforma. Saru għadd ta' riformi biex tissaħħaħ is-sostenibbiltà fit-tul tal-finanzi pubbliċi, biex jiżdied l-investiment fir-riċerka u l-iżvilupp, għar-riforma tas-sistema tal-edukazzjoni, għall-iżgurar ta' xjuħija attiva, u għall-iżvilupp ta' approċċ għar-riforma tas-suq tax-xogħol ibbażat fuq il-flessigurtà. Huma meħtieġa sforzi addizzjonali biex jittejjeb l-aċċess għall-finanzi, biex jiżdied l-investiment fir-riċerka u l-iżvilupp, għat-tisħiħ tal-infurzar tad-drittijiet tal-proprjetà intellettwali u għall-integrazzjoni ta' gruppi żvantaġġjati fis-suq tax-xogħol. 5. Ir-Repubblika Ċeka għandha waħda mill-aktar popolazzjonijiet li qed tixjieħ b'mod rapidu fl-UE li se tħalli impatt sinifikanti fuq is-sistemi tal-pensjonijiet u tal-kura tas-saħħa. Għalhekk l-isfidi strutturali ewlenin jinkludu li tiġi żgurata s-sostenibbiltà fit-tul tal-finanzi pubbliċi, u l-inkoraġġiment ta' tranżizzjoni għal ekonomija msejsa fuq l-għarfien. L-indirizzar ta' dawn l-isfidi strutturali se jtejjeb il-potenzjal tat-tkabbir, joħloq l-impjiegi, u jsaħħaħ l-ekonomija fil-konfront ta' xokkijiet esterni. Dan kollu jirrekjedi riformi ulterjuri fl-oqsma tar-riċerka u l-iżvilupp, tal-innovazzjoni, tal-edukazzjoni u t-taħriġ, approċċ ta' flessigurtà aktar integrat fir-riforma tas-suq tax-xogħol, u titjib ulterjuri tal-kundizzjonijiet tal-attività imprenditorjali. L-implimentazzjoni tal-pakkett tal-enerġija u t-tibdil fil-klima, maqbul mill-Kunsill Ewropew, se titlob attenzjoni mill-qrib. 6. Fid-dawl tal-valutazzjoni tal-Kummissjoni dwar il-progress li twettaq, il-Kunsill jirrakkomanda lir-Repubblika Ċeka biex tissokta bl-implimentazzjoni tar-riformi strutturali. B'mod partikolari, huwa rrakkomandat li r-Repubblika Ċeka: - ittejjeb is-sostenibbiltà fit-tul tal-finanzi pubbliċi, u tissokta bir-rifroma tas-sistema tal-pensjonijiet u tal-kura tas-aħħa; - issaħħaħ l-isforzi tagħha biex tħeġġeġ il-kollaborazzjoni bejn in-negozji, l-universitajiet u l-istituzzjonijiet pubbliċi tar-riċerka u l-iżvilupp, tħeġġeġ aktar riżorsi umani għar-riċerka u l-iżvilupp, iżżid l-ammont u l-effikaċja tal-investiment pubbliku fir-riċerka u l-iżvilupp biex tilħaq il-miri fir-rigward tan-nefqa fir-riċerka u l-iżvilupp; - - fi ħdan strateġija integrata ta’ flessigurtà, timmodernizza aktar il-ħarsien tal-impjiegi, ittejjeb l-effiċjenza u l-ekwità tal-edukazzjoni u t-taħriġ, speċjalment ir-responsività tagħha għall-bżonnijiet tas-suq tax-xogħol, u tipprovdi inċentivi biex isir investiment fit-taħriġ, b’mod partikolari għall-ħaddiema akbar fl-età u dawk b’inqas ħiliet. ID-DANIMARKA 1. It-tkabbir tal-PGD naqas sostanzjalment fl-2008. It-tnaqqis fil-prezzijiet tad-djar wassal għal anqas domanda domestika, dgħajjef il-konsum privat u l-attività tal-kostruzzjoni. Kundizzjonijiet aktar stretti ta' finanzjament x'aktarx li jwasslu għal tnaqqis aktar rapidu tal-prezzijiet tad-djar, u b'hekk jiggrava r-reċessjoni globali fuq l-ekonomija. L-inflazzjoni, msaħħa minn prezzijiet ogħla tal-enerġija u l-ikel, kienet ta' medja ta' 3.5% fl-2008, iżda bdiet tnaqqas. Il-bilanċ favorevoli tal-baġit tal-gvern jista' jaqbeż it-3% tal-PGD fl-2008. Fl-2008 u l-2009 d-Danimarka għandha jkollha bilanċ favorevoli żgħir tal-kont kurrenti 2. Matul l-2008 l-impjiegi żdiedu, iżda mistennija jonqsu matul l-2009. Bl-istess mod, ir-rata tal-qgħad ta' madwar 3.5% fl-2008 mistennija tiżdied fl-2009. Filwaqt li dan jista' jnaqqas il-pressjoni fuq is-suq tax-xogħol fuq terminu qasir, se jkun importanti li jiġi indirizzat it-tnaqqis fl-impjiegi u tiġi ffaċilitata ulterjorment it-tranżizzjoni tas-suq tax-xogħol. L-isfida tal-impjiegi fit-terminu medju tibqa' ż-żieda tad-daqs globali u t-tqabbil tal-ħiliet tal-forza tax-xogħol u fit-terminu qasir riforma tat-taxxa għandha ssostni l-isforzi f'dan ir-rigward. 3. Bħala tweġiba għall-kriżi finanzjarja u bħala parti minn approċċ koordinat tal-UE, id-Danimarka adottat miżuri ta' sostenn tas-settur finanzjarju biex tistabbilizza s-settur bankarju, li għandhom jgħinu fit-titjib tal-aċċess għall-finanzi u b'hekk jgħinu lill-ekonomija ġenerali, u jsaħħu l-istabbiltà makroekonomika. Barra minn hekk, fi tweġiba għat-tnaqqis ekonomiku, dan l-aħħar id-Danimarka ħabbret miżuri, inkluż l-investiment fit-trasport li jirrispetta l-ambjent u sostenn finanzjarju għall-familji. 4. Il-Kummissjoni se tevalwa miżuri meħuda mid-Danimarka biex tirrispondi għat-tnaqqis ekonomiku f'konformità mal-prinċipji stabbiliti fil-Pjan Ewropew ta' Rilanċ Ekonomiku kif adottat mill-Kunsill Ewropew. B'rabta mal-finanzi pubbliċi, il-Kummissjoni se tivvaluta l-kompatibbiltà tal-verżjoni aġġornata tal-Programm ta' Konverġenza mal-Patt ta' Stabbiltà u Tkabbir. 5. Id-Danimarka ssuktat bl-implimentazzjoni tal-Programm Nazzjonali ta' Riforma. Sar progress ulterjuri fi ħdan il-qafas ta' pjanijiet ta' riforma li tnedew preċedentement, partikolarment fir-rigward tal-istimulu ta' dawk li huma disponibbli għax-xogħol. Pjanijiet ulterjuri ta' riforma tat-taxxi u tas-suq tax-xogħol qegħdin jiġu żviluppati fid-dawl tal-popolazzjoni li qed tikber fl-età. 6. Il-potenzjal ta' tkabbir tad-Danimarka jiddependi b'mod kruċjali fuq l-użu aħjar u t-tisħiħ tal-kwalità tal-ħaddiema tagħha, fuq it-titjib tal-produttività tal-ħaddiema, u fuq riżultati aħjar mill-investiment fil-kapital uman, ir-riċerka u l-innovazzjoni. It-tixjiħ demografiku beda jaffettwa l-ħaddiema dispoibbli għax-xogħol, u kompla jkabbar il-ħtieġa għal riformi li jħeġġu l-parteċipazzjoni u s-sigħat ta' xogħol. Sfida oħra tikkonsisti fit-tisħiħ tal-kompetizzjoni biex jitnaqqas il-livell tal-prezzijiet tal-konsumatur li fid-Danimarka huwa relattivament għoli. L-implimentazzjoni tal-pakkett tal-enerġija u t-tibdil fil-klima, maqbul mill-Kunsill Ewropew, se titlob attenzjoni mill-qrib. IL-ĠERMANJA 1. It-tkabbir tal-PGD tal-Ġermanja naqqas fir-ritmu għal 1.3% fl-2008 minn 2.5% fl-2007, hekk kif it-tnaqqis ekonomiku globali wassal għal tnaqqis qawwi fiż-żieda tal-esportazzjoni. Barra minn hekk, kundizzjonijiet aktar stretti tal-finanzjament u prospettivi ekonomiċi xejn sbieħ x'aktarx li jnaqqsu l-investiment. Għalhekk fl-2009 l-attività ekonomika se tonqos b'mod konsiderevoli. Minħabba ż-żidiet fil-prezzijiet tal-prodotti bażiċi fl-ewwel nofs tal-2008, l-inflazzjoni laħqet massimu ta' 3.2%, u mistennija tonqos fl-2009. Fl-2008 l-baġit tal-gvern kien kważi f'bilanċ, u fl-2009 mistenni jkun f'defiċit ta' kważi 3%. Il-passi 'l quddiem konsiderevoli li saru fil-kompetittività tal-prezzijiet f'dawn l-aħħar snin ikkontribwew biex fl-2008 kien hemm bilanċ favorevoli tal-kont kurrenti ta' madwar 7% tal-PGD. 2. Fl-2008, ir-rata tal-impjiegi żdiedet b'1.3% iżda t-tnaqqis ekonomiku mistenni jolqot lis-suq tax-xogħol b'żidiet fir-rata tal-qgħad fl-2009. Is-settur tal-karozzi u dak tal-kostruzzjoni jinsabu partikolarment f'riskju. Minħabba li kull ma jmur il-forza tax-xogħol qed tiċkien u bħala konsegwenza ta' bidla demografika, jista' jkun li l-kumpaniji jippruvaw iżommu l-persunal ikkwalifikat u għalhekk is-sensji se jolqtu l-aktar lil ħaddiema bi ftit kwalifiki u dawk temporanji. 3. Bħala tweġiba għall-kriżi finanzjarja u bħala parti minn approċċ koordinat tal-UE, il-Ġermanja adottat miżuri ta' sostenn tas-settur finanzjarju biex tistabbilizza s-settur bankarju, li għandhom jgħinu wkoll fit-titjib tal-aċċess għall-finanzi u b'hekk jgħinu lill-ekonomija ġenerali, u jsaħħu l-istabbiltà makroekonomika. Barra minn hekk, fi tweġiba għat-tnaqqis ekonomiku, dan l-aħħar il-Ġermanja ħabbret miżuri, inkluż is-sostenn finanzjarju għall-familji u għall-impriżi ta' daqs żgħir u medju, u investimenti fl-iskejjel u fl-infrastruttura. 4. Il-Kummissjoni se tevalwa miżuri meħuda mill-Ġermanja biex tirrispondi għat-tnaqqis ekonomiku f'konformità mal-prinċipji stabbiliti fil-Pjan Ewropew ta' Rilanċ Ekonomiku kif adottat mill-Kunsill Ewropew. B'rabta mal-finanzi pubbliċi, il-Kummissjoni se tivvaluta l-kompatibbiltà tal-verżjoni aġġornata tal-Programm ta' Stabbiltà mal-Patt ta' Stabbiltà u Tkabbir. Barra minn hekk, il-miżuri rrakkomandati fil-paragrafu 7 għandhom jiġu implimentati mill-aktar fis, partikolarment għall-inkoraġġiment tat-tranżizzjoni lejn ekonomija b'livell baxx ta' emissjonijiet ta' karbonju u għat-titjib tat-tkabbir potenzjali fit-tul. 5. Il-Ġermanja ssuktat bl-implimentazzjoni tal-Programm Nazzjonali ta' Riforma. Ittieħdu għadd ta' miżuri pożittivi biex tinkiseb soċjetà bbażata fuq l-għarfien, għall-promozzjoni tal-innovazzjoni ekoloġika u r-riforma tas-suq tax-xogħol. Sar progress tajjeb fir-rigward tal-għanijiet baġitarji fl-intermedju u dwar il-kwalità tal-finanzi pubbliċi. Huma meħtieġa miżuri addizzjonali għall-promozzjoni tal-kompetizzjoni fis-servizzi, għat-titjib tal-ambjent kummerċjali u għat-tnaqqis tal-qgħad strutturali. 6. It-tisħiħ tat-tkabbir tal-produttività u l-indirizzar tar-rati għolja tal-qgħad fost il-ħaddiema bi ftit kwalifiki, speċjalment fil-Lvant għandhom jgħinu l-prestazzjoni ekonomika tal-Ġermanja fil-ġejjieni. B'rabta ma' dan, it-titjib fir-riċerka u l-iżvilupp u l-innovazzjoni għandhom jagħtu daqqa t'id. Madanakollu, l-iffunzjonar aħjar tas-swieq tas-servizzi, partikolament tas-servizzi professjonali, tas-settur tal-enerġija u s-settur ferrovjarju, u titjib fl-ambjent kummerċjali jżidu aktar il-potenzjal ta' tkabbir tal-ekonomija tal-Ġermanja. L-implimentazzjoni tal-pakkett tal-enerġija u t-tibdil fil-klima, maqbul mill-Kunsill Ewropew, se titlob attenzjoni mill-qrib. 7. Fid-dawl tal-valutazzjoni tal-Kummissjoni dwar il-progress li twettaq, il-Kunsill jirrakkomanda lill-Ġermanja biex tissokta bl-implimentazzjoni tar-riformi strutturali. B'mod partikolari, huwa rrakkomandat li l-Ġermanja: - ittejjeb il-qafas għall-kompetizzjoni fis-servizzi billi ttejjeb il-proċeduri tal-akkwist pubbliku, terħi ulterjorment ir-regoli restrittivi f'negozji u servizzi rregolati, u tiżgura s-separazzjoni effettiva tal-infrastruttura ferrovjarja u tas-servizzi tat-trasport; - tissokta bit-twettiq ta' miżuri ppjanati u ssaħħaħ l-effiċjenza u l-effikaċja tas-servizzi tal-impjiegi u tippromwovi l-integrazzjoni tan-nies b'ħiliet limitati u li jkunu ilhom qiegħda fis-suq tax-xogħol permezz ta' approċċ ta' flessigurtà li jlaqqa' l-aċċess aħjar għall-kwalifiki ma' aktar inċentivi għax-xogħol. L-ESTONJA 1. Wara li fl-2007 esperjenzat tkabbir ta' 6.3% fil-PGD, l-ekonomija naqset fl-2008. Fl-2009 huwa mistenni tnaqqis ulterjuri. Dan l-iżvilupp huwa kkawżat minn tnaqqis tal-konsum privat u tal-investiment fil-kuntest ta' inflazzjoni għolja u kundizzjonijiet aktar stretti fir-rigward tas-self. L-inflazzjoni qiegħda tonqos flimkien ma' żidiet fis-salarji aktar baxxi kif ukoll prezzijiet aktar baxxi tal-prodotti bażiċi fuq livell internazzjonali. Il-finanzi pubbliċi marru lura b'mod sinifikanti, u minkejja qtugħ sinifikanti fl-infiq, fl-2008 kien hemm defiċit tal-baġit wara l-bilanċ favorevoli ta' 2.7% tal-PGD fl-2007. Fl-2008 d-defiċit tal-kont kurrenti naqas f'mod sinifikanti għal 10%, u mistenni jonqos aktar. 2. It-tnaqqis tal-attività ekonomika qiegħed jaffettwa s-suq tax-xogħol b' rata tal-qgħad li qed tiżdied b'ritmu mgħaġġel. It-tbassir kurrenti jissuġġerixxi żieda fir-rata tal-qgħad fl-2009 minn madwar 5% fl-2008. Is-setturi tal-kostruzzjoni, tad-djar u tal-bejgħ bl-imnut x'aktarx se jkunu l-aktar setturi li se jintlaqtu. Huwa mistenni tnaqqis sinifikanti fiż-żidiet tas-salarji u possibbilment tnaqqis tas-salarji tas-settur privat. Il-kundizzjonijiet tas-suq tax-xogħol huma partikolarment diffiċli għall-ħaddiema aktar avvanzati fl-eta' u għaż-żgħażagħ. 3. Fi tweġiba għat-tnaqqis ekonomiku, dan l-aħħar l-Estonja ħabbret miżuri, li fosthom hemm l-investiment fl-infrastrtuttura u fil-kapaċitajiet. 4. Il-Kummissjoni se tevalwa miżuri meħuda mill-Estonja biex tirrispondi għat-tnaqqis ekonomiku f'konformità mal-prinċipji stabbiliti fil-Pjan Ewropew ta' Rilanċ Ekonomiku kif adottat mill-Kunsill Ewropew. B'rabta mal-finanzi pubbliċi, il-Kummissjoni se tivvaluta l-kompatibbiltà tal-verżjoni aġġornata tal-Programm ta' Konverġenza mal-Patt ta' Stabbiltà u Tkabbir. F'dan il-kuntest, l-Estonja għandha tissokta bil-konsolidazzjoni fiskali. Barra minn hekk, il-miżuri rrakkomandati fil-paragrafu 7 għandu jiġu implimentati mill-aktar fis, partikolarment għall-inkoraġġiment tat-tranżizzjoni lejn ekonomija b'livell baxx ta' emissjonijiet ta' karbonju u għat-titjib tat-tkabbir potenzjali fit-tul. 5. L-Estonja ssuktat bl-implimentazzjoni tal-Programm Nazzjonali ta' Riforma. Ittieħdu għadd ta' miżuri biex jittejbu r-riċerka u l-iżvilupp u l-andament tal-innovazzjoni, għat-tisħiħ tal-kompetizzjoni u l-inkoraġġiment tat-tagħlim tul il-ħajja. It-tweġiba fir-rigward tal-istrateġija kienet aktar imħallta b'rabta mal-politika fiskali u f'termini ta' riformi strutturali mmirati għall-iffaċilitar tal-aġġustament tas-suq tax-xogħol (partikolarment politiki attivi fis-suq tax-xogħol) li jgħinu fil-kontroll tal-inflazzjoni kif ukoll l-infalazzjoni tas-salarji. Minħabba r-rwol kruċjali tal-Fondi Strutturali biex jiffinanzjaw il-miżuri tal-Programm Nazzjonali ta' Riforma, huwa importanti li tissaħħaħ il-kapaċità amministrattiva biex jiġu implimentati l-programmi. 6. Livelli tajbin ta' esportazzjoni huma kruċjali għar-rendiment ekonomiku globali tal-pajjiż. Huma meħtieġa riformi strutturali urġenti għas-sostenn tar-riallokazzjoni ta' riżorsi lejn is-setturi tal-esportazzjoni. Huwa meħtieġ li jissokta l-investiment fir-riċerka u l-iżvilupp, fl-innovazzjoni u fl-edukazzjoni biex dawn ipattu għat-tnaqqis tal-kompetittività tal-prezzijiet f'setturi li jirrekjedu ħafna ħaddiema u jiżguraw tkabbir fuq żmien intermedju u kif ukoll fit-tul. Is-suq tax-xogħol, li kull ma jmur aktar sejjer lura, se jkun jeħtieġ enfasi aktar qawwija fuq politiki attivi fis-suq tax-xogħol u tagħlim tul il-ħajja bħala reazzjoni għall-ħtiġiet li qegħdin jevolvu tas-suq tax-xogħol. Aspett importanti ulterjuri biex jingħata nifs ġdid lill-kompetittività huwa li l-iżviluppi fis-salarji jkunu aktar jikkonverġu mal-iżviluppi tal-produttività. In-nuqqas ta' flessibbiltà tas-suq tax-xogħol għandhom jitnaqqsu ulterjorment. Sabiex tissaħħaħ l-istabbiltà makroekonomika, hija meħtieġa politika fiskali aktar determinata, politika tal-kompetizzjoni aktar effikaċi u titjib fl-effiċjenza fl-użu tal-enerġija. L-implimentazzjoni tal-pakkett tal-enerġija u t-tibdil fil-klima, maqbul mill-Kunsill Ewropew, se jitlob attenzjoni mill-qrib. 7. Fid-dawl tal-valutazzjoni tal-Kummissjoni dwar il-progress li twettaq, il-Kunsill jirrakkomanda lill-Estonja biex tissokta bl-implimentazzjoni tar-riformi strutturali. B'mod partikolari, huwa rrakkomandat li l-Estonja: - tħaffef l-implimentazzjoni tal-pakkett legali dwar l-impjiegi ġodda u żżid l-effiċjenza tas-servizzi pubbliċi tal-impjiegi, partikolarment permezz ta' politiki attivi fis-suq tax-xogħol bil-għan li jiffaċilitaw it-tranżizzjoni tas-suq tax-xogħol. L-IRLANDA 1. Minħabba t-tnaqqis fis-suq tad-djar, amplifikat mill-kriżi finanzjarja, il-PGD huwa stmat li naqas bi 2% fl-2008 (meta mqabbel ma’ tkabbir ta’ 6% fl-2007). Barra minn hekk, l-Irlanda hija partikolarment esposta għall-prospetti ta’ tkabbir aktar baxx tal-imsieħba tagħha fil-kummerċ u l-PGD reali huwa mistenni li jonqos iżjed fl-2009. L-inflazzjoni, li telgħet sa viċin l-4% f'nofs l-2008, issa qed tbatti. Il-finanzi pubbliċi ddeterjoraw minħabba dħul notevolment anqas mit-taxxa b’rabta mal-korrezzjoni fis-suq tal-proprjetà kif ukoll mar-riċessjoni b’mod ġenerali. Id-defiċit tal-baġit kien ta’ 6% tal-PGD fl-2008, li reġġa’ lura l-bilanċi baġetarji pożittivi modesti li nkisbu reċentement, u hemm il-periklu li dan id-defiċit ikompli jitwessa’ b’mod konsiderevoli sussegwentement. Il-bilanċi esterni ddgħajfu fis-snin reċenti minħabba telf fil-kompetittività tal-ispejjeż u qed jiġi pproġettat defiċit tal-kont kurrenti (ta’ madwar 6% tal-PGD) għall-2008 u kemxejn iżgħar għall-2009. 2. L-estimi kurrenti għas-suq tax-xogħol juru li għall-2008 l-impjiegi naqsu, u li se jonqsu iżjed fl-2009. Ir-rata tal-qgħad żdiedet għal 6% fl-2008 u mistennija tiżdied aktar fl-2009. In-numru ta’ nies li talbu l-benefiċċji tal-qgħad żdied b’aktar minn 50% fl-2008. Il-ħaddiema fis-settur tal-kostruzzjoni, partikolarment l-irġiel żgħażagħ, huma l-aktar li ntlaqtu ħażin mill-qgħad li qed jiżdied. 3. Bi tweġiba għall-kriżi finanzjarja u bħala parti minn approċċ ikkoordinat tal-UE, l-Irlanda adottat miżuri ta’ appoġġ fis-settur finanzjarju biex tistabbilizza s-settur bankarju, li għandhom jgħinu wkoll biex itejbu l-aċċess għall-finanzjament u għalhekk tiġi appoġġjata l-ekonomija ġenerali, u tintrifed l-istabbiltà makro-ekonomika. Barra minn hekk, bħala tweġiba għat-tnaqqis ekonomiku, l-Irlanda reċentement adottat miżuri, li jinkludu appoġġ għas-settur tad-djar u appoġġ għad-dħul ta’ dawk l-aktar vulnerabbli. 4. Il-Kummissjoni se tivvaluta l-miżuri li ttieħdu mill-Irlanda biex tirrispondi għat-tnaqqis ekonomiku b’konformità mal-prinċipji stabbiliti fil-Pjan Ewropew ta' Rilanċ Ekonomiku kif adottat mill-Kunsill Ewropew. Fir-rigward tal-finanzi pubbliċi, il-Kummissjoni se tivvaluta l-kompatibbiltà tal-Programm ta’ Stabbiltà aġġornat mal-Patt ta’ Stabbiltà u Tkabbir. Aktar minn hekk, il-miżuri rrakkomandati fil-paragrafu 7 għandhom jiġu implimentati mill-aktar fis, partikolarment għall-inkoraġġament tat-tranżizzjoni lejn ekonomija b’livell baxx ta’ emissjonijiet ta’ karbonju u biex jissaħħaħ il-potenzjal għat-tkabbir fit-tul. 5. L-Irlanda kompliet bl-implimentazzjoni tal-Programm Nazzjonali dwar ir-Riforma tagħha. Ittieħdu miżuri sabiex tiżdied id-disponibbiltà ta’ postijiet għall-indukrar tat-tfal u sabiex jitjiebu l-kapaċitajiet. Hemm il-ħtieġa ta’ sforzi addizzjonali biex jiġu rriformati l-pensjonijiet. L-iżviluppi fis-suq tad-djar kellhom effett negattiv fuq il-finanzi pubbliċi u fuq it-tkabbir tal-PGD aktar milli kien mistenni. 6. L-isfidi ewlenin li l-Irlanda qed tiffaċċja bħalissa joriġinaw minn dak li ħallew warajhom l-isplużjoni fil-qasam tad-djar u l-kriżi finanzjarja. Madankollu, l-ekonomija Irlandiża saret ukoll atar vulnerabbli hekk kif il-pożizzjoni kompetittiva tagħha tnaqqret bil-mod il-mod. Issa hemm bżonn urġenti biex it-tkabbir jerġa’ jiġi bbilanċjat u terġa’ tinbena l-kompettività. Fuq il-medda medja ta’ żmien hemm bżonn ta’ riforma ulterjuri tal-pensjonijiet biex tiġi żgurata s-sostenibbiltà. Hekk kif is-sitwazzjoni baġetarja wkoll iddeterjorat b’mod sinifikanti, il-ħidma biex is-sostenibbiltà fiskali terġa' tqum fuq saqajha, għandha tingħata prijorità. Flimkien ma' prijoritizzazzjoni bir-reqqa tan-nefqa pubblika u l-promozzjoni ta' riformi li jsaħħu t-tkabbir ta' produttività aktar għolja permezz tal-espansjoni u t-titjib tal-kapital fiżiku u uman, din se żżid il-kapaċità tal-ekonomija Irlandiża biex taġġusta u bil-mod il-mod terġa’ lura għal tkabbir sostenibbli fuq il-medda medja ta’ żmien. F’dan il-kuntest, hemm il-ħtieġa ta’ tisħiħ tal-kompetizzjoni fis-settur tal-bejgħ bl-imnut. L-implimentazzjoni tal-pakkett dwar l-enerġija u t-tibdil fil-klima, li dwaru kien hemm qbil fil-Kunsill Ewropew, se titlob attenzjoni mill-qrib. 7. Fid-dawl tal-valutazzjoni mill-Kummissjoni dwar il-progress li twettaq, il-Kunsill jirrakkomanda li l-Irlanda taħdem biex tissokta bl-implimnetazzjoni ta’ riformi strutturali. B’mod partikolari, qed jiġi rrakkomandat li l-Irlanda: - bil-mod il-mod tqajjem is-sostenibbilità fiskali fuq saqajha; - trawwem aġġustament veloċi għat-tkabbir sostenibbli fuq il-medda medja ta’ żmien permezz ta’ miżuri li jsaħħu l-produttività. IL-GREċJA 1. It-tkabbir tal-PGD majna kemxejn fl-2008 għal eżatt taħt it-3%, l-aktar minħabba li d-domanda minn barra qed tiddgħajjef. Hu mistenni li jkompli jmajna fl-2009, miġbud ’l isfel min-nixfa fis-settur tad-djar u investiment li qed ikun anqas ottimista. L-inflazzjoni, imbuttata ’l fuq permezz tal-prezzijiet tal-enerġija u tal-ikel, telgħet għal aktar minn 4% fl-2008, imma mistennija tintreħa fl-2009. Id-defiċit baġetarju laħaq it-3.4% tal-PGD fl-2008 minħabba tnaqqis fid-dħul u, sa ċertu punt, infiq aktar minn dak ippjanat. Id-dejn gross hu mistenni li jibqa’ madwar 94% tal-PGD fl-2008. Il-kont kurrenti se jilħaq defiċit rekord ta’ 13.4% tal-PGD fl-2008. Dan hu mistenni li jonqos fl-2009. 2. L-impjiegi żdiedu fl-2008, għalkemm it-tkabbir fl-impjiegi mexa aktar bil-mod mis-sena ta' qabel. It-tkabbir mistenni li jaqleb għan-negattiv fl-2009. Il-qgħad hu previst li jiżdied għal 9% fl-2009. Il-kriżi finanzjarja mistennija li tolqot lill-SMEs b’mod partikolari, permezz tal-issikkar tal-kundizzjonijiet tal-kreditu. L-effetti tagħha qed jinħassu diġà fis-setturi tal-kostruzzjoni u tat-trasport marittimu. 3. Bi tweġiba għall-kriżi finanzjarja u bħala parti minn approċċ ikkoordinat tal-UE, il-Greċja adottat miżuri ta’ appoġġ fis-settur finanzjarju biex tistabbilizza s-settur bankarju, li għandhom jgħinu wkoll biex itejbu l-aċċess għall-finanzjament u għalhekk tiġi appoġġjata l-ekonomija ġenerali, u tintrifed l-istabbiltà makroekonomika. Barra minn hekk, bi tweġiba għat-tnaqqis ekonomiku, il-Greċja reċentement ħabbret miżuri li jinkludu appoġġ lill-SMEs. 4. Il-Kummissjoni se tivvaluta l-miżuri li ttieħdu mill-Greċja biex tirrispondi għat-tnaqqis ekonomiku b’konformità mal-prinċipji stabbiliti fil-Pjan Ewropew ta’ Rilanċ Ekonomiku kif adottat mill-Kunsill Ewropew. Fir-rigward tal-finanzi pubbliċi, il-Kummissjoni se tivvaluta l-kompatibbiltà tal-Programmi ta’ Stabbiltà aġġornati mal-Patt ta’ Stabbiltà u Tkabbir. Aktar minn hekk, il-miżuri rrakkomandati fil-paragrafu 7 għandhom jiġu implimentati bil-ħeffa, b’mod partikolari sabiex jinkoraġġixxu t-tranżizzjoni lejn ekonomija b’livell baxx ta’ amissjonijiet ta’ karbonju u biex jissaħħaħ il-potenzjal għat-tkabbir fit-tul. 5. Il-Greċja kompliet bl-implimentazzjoni tal-Programm Nazzjonali dwar ir-Riforma tagħha. Ittieħdu numru ta’ miżuri biex tiġi rriformata s-sistema tal-pensjonijiet. In-nuqqas ta’ lħiq tal-miri fiskali fl-2007 xeħet dawl fuq il-ħtieġa li titkompla l-konsolidazzjoni fiskali li nbdiet fl-2004. Il-Greċja qed tiffoka fuq żviluppi ta’ politika dwar ir-riformi tal-amministrazzjoni pubblika bis-suċċess issa jiddependi fuq l-implimentazzjoni effettiva. Hemm bżonn ta’ aktar sforz fil-qasam tal-politika, b’mod partikolari fir-rigward tal-politiki attivi fis-suq tax-xogħol u miżuri biex jiġi ttrattat ix-xogħol mhux dikjarat, sabiex il-Greċja tindirizza l-isfidi tagħha fis-suq tax-xogħol. L-implimentazzjoni tar-riformi fil-qasam tal-edukazzjoni għandha tiġi aċċellerata. 6. L-ambjent internazzjonali negattiv jobbliga l-intensifikazzjoni tal-isforzi biex jiġu indirizzati l-iżbilanċi makroekonomiċi u d-dgħufija strutturali tal-ekonomija Griega. Sabiex jissaħħu l-kompetittività u l-potenzjal għat-tkabbir, huwa fundamentali li tkompli r-riforma strutturali. Il-Greċja għandha tiffoka b’mod partikolari fuq l-implimentazzjoni ta’ politiki ta’ investiment fil-kapital uman, ir-Riċerka u l-Iżvilupp u l-innovazzjoni, it-titjib tal-ambjent tan-negozju, inkluż bit-twaqqif ta' punti uniċi minn fejn wieħed jinqeda, iż-żieda fl-effiċjenza fl-amministrazzjoni pubblika, il-ħidma favur ambjent makro-ekonomiku sostenibbli. Aspett importanti addizzjonali biex il-kompetittività tqum fuq saqajha huwa li jiġi żgurat li l-iżviluppi fil-pagi jkunu allineati aktar mill-qrib mal-iżviluppi fil-produttività. L-implimentazzjoni tal-pakkett dwar l-enerġija u t-tibdil fil-klima, li dwaru kien hemm qbil fil-Kunsill Ewropew, se titlob attenzjoni mill-qrib. 7. Fid-dawl tal-valutazzjoni mill-Kunmissjoni dwar il-progress li twettaq, il-Kunsill jirrakkomanda li l-Greċja tissokta bl-implimentazzjoni tar-riformi strutturali. B’mod partikolari, qed jiġi rrakkomandat li l-Greċja: - tkompli bil-ħidma għal konsolidazzjoni fiskali fuq il-medda medja ta’ żmien u ttejjeb l-effiċjenza tal-infiq primarju, tħaffef ir-riformi li għaddejjin fl-amministrazzjoni tat-taxxa u l-proċess baġetarju, tnaqqas il-proporzjon tad-dejn mal-PGD, u tipproċedi bil-ħeffa għall-implimentazzjoni tar-riforma fil-pensjonijiet. - tieħu miżuri biex iżżid il-kompetizzjoni fis-servizzi professjonali, timplimenta r-riformi biex iżżid l-investiment fir-riċerka u l-iżvilupp; u tuża l-Fondi Strutturali b’mod aktar effettiv biex tħaffef il-proġetti orjentati lejn l-investiment; - timplimenta r-riforma tal-amministrazzjoni pubblika billi tibni kapaċitajiet effettivi, regolatorji ta’ kontroll u infurzar, b’enfasi fuq is-simplifikazzjoni tal-ambjent regolatorju għan-negozji, u tnaqqas il-burokrazija; - b’approċċ integrat għall-'flessigurtà', timmodernizza l-leġiżlazzjoni dwar il-protezzjoni tal-impjiegi, tnaqqas l-ispejjeż li mhumiex relatati mal-pagi għal dawk bi dħul baxx, issaħħaħ il-politiki attivi dwar is-suq tax-xogħol, u tittrasforma xogħol mhux dikjarat f’impjiegi formali; u taċċellera l-implimentazzjoni ta’ riformi fl-edukazzjoni u t-taħriġ, iżżid il-parteċipazzjoni fl-tagħlim tul il-ħajja u tiffaċilita t-tranżizzjoni għax-xogħol, b'mod partikolari għaż-żgħażagħ. SPANJA 1. Il-PGD reali ta’ Spanja batta b’mod sinjifikanti għal 1.2% fl-2008. X’aktarx ikompli jmajna fl-2009. Dan l-iżvilupp hu misjuq min-nixfa li għaddejja fil-kostruzzjoni residenzjali, u kien aggravat bil-kriżi finanzjarja globali u l-issikkar tal-kundizzjonijiet tal-kreditu, li wasslu għal tnaqqis akut fid-domanda domestika. L-inflazzjoni telgħet bil-ħeffa għal 4% fl-2008, imma hi mistennija li timmodera b’mod sinjifikanti. Fl-2008 il-baġit tal-gvern irreġistra defiċit ta’ 3.4% tal-PGD, li jirrappreżenta tnaqqis ta’ ’l fuq minn 5 punti perċentwali meta mqabbel mal-2007. Id-defiċit tal-kont kurrenti laħaq kważi 9.5% tal-PGD fl-2008. 2. L-impjiegi naqsu fl-2008 u se jkomplu jonqsu fl-2009, minkejja li l-parteċipazzjoni, speċjalment tan-nisa, baqgħet f’saħħitha. Dan wassal biex ir-rata tal-qgħad taqbeż il-11% fl-2008, b’żieda addizzjonali sinifikanti ta’ aktar minn 16% mistennija fl-2009. L-immigranti, iż-żgħażagħ, u dawk b’ħiliet limitati huma l-aktar milquta, u s-settur tal-kostruzzjoni residenzjali u dak tal-karozzi qed jiffaċċjaw perikli partikolari. 3. Bi tweġiba għall-kriżi finanzjarja u bħala parti minn approċċ ikkoordinat tal-UE, Spanja adottat miżuri ta’ appoġġ fis-settur finanzjarju biex tistabbilizza s-settur bankarju, li għandhom jgħinu wkoll biex itejbu l-aċċess għall-finanzjament u għalhekk tiġi appoġġjata l-ekonomija ġenerali, u tintrifed l-istabbiltà makro-ekonomika. Barra minn hekk, bi tweġiba għat-tnaqqis fl-ekonomija, Spanja reċenetement ħabbret miżuri, li jinkludu investiment fix-xogħlijiet pubbliċi, l-iffiaċilitar tal-finanzjament għall-SMEs, u appoġġ għan-nies qiegħda. 4. Il-Kummissjoni se tivvaluta l-miżuri li ttieħdu minn Spanja biex tirrispondi għat-tnaqqis ekonomiku b’konformità mal-prinċipji stabbiliti fil-Pjan Ewropew ta' Rilanċ Ekonomiku kif adottat mill-Kunsill Ewropew. Fir-rigward tal-finanzi pubbliċi, il-Kummissjoni se tivvaluta l-kompatibbiltà tal-Programm ta’ Stabbiltà aġġornat mal-Patt ta’ Stabbiltà u Tkabbir. Aktar minn hekk, il-miżuri rrakkomandati fil-paragrafu 7 għandhom jiġu implimentati bil-ħeffa, b’mod partikolari sabiex jinkoraġġixxu t-tranżizzjoni lejn ekonomija b'użu baxx tal-karbonju u biex jissaħħaħ il-potenzjal għat-tkabbir fit-tul. 5. Spanja kompliet bl-implimentazzjoni tal-Programm Nazzjonali dwar ir-Riforma tagħha. Inkiseb progress taħt l-aġenda għal regolamentazzjoni aħjar u f'dak li għandu x'jaqsam mat-titjib għall-aċċess tal-indukrar tat-tfal, fl-indirizzar tal-isfidi biex jitjieb it-tħaddim tas-settur tal-enerġija, b'mod partikolari f’dak li għandu x’jaqsam mal-interkonnessjoni mal-pajjiżi ġirien. Hemm il-ħtieġa ta’ miżuri addizzjonali biex tiġi riformata l-edukazzjoni. 6. L-isfida ewlenija fuq il-medda medja ta' żmien hija li jitkomplew ir-riformi strutturali biex jiġi sostnut it-tkabbir potenzjali, jiġi kkoreġut id-defiċit fil-kont kurrenti u tiġi ffaċilitata r-ristrutturazzjoni tas-settur tad-djar. L-aktar sfidi importanti f’dan ir-rigward huma t-tijib fil-kompetittività billi titjieb l-innovazzjoni, it-tisħiħ tal-kompetizzjoni, speċjalment fis-servizzi, titjieb ir-regolamentazzjoni tas-suq tal-kera, u tiżdied il-kwalità tal-kapital uman permezz tat-tagħlim tul il-ħajja u riforma addizzjonali fl-edukazzjoni. Aspett importanti addizzjonali biex titjieb il-kompetittività huwa li jiġi żgurat li l-iżviluppi fil-pagi jkunu allineati aktar mill-qrib mal-iżviluppi fil-produttività, fil-kuntest ta' djalogu soċjali. Ir-ristrutturazzjoni tan-nefqa pubblika lejn affarijiet li jsaħħu l-produttività, bħar-riċerka u l-iżvilupp u l-innovazzjoni, jgħinu biex jiġu sostnuti l-impjiegi u l-attività ekonomika. Żieda fil-kompetizzjoni fis-settur tas-servizzi tgħin biex l-inflazzjoni tinżamm baxxa u tiżdied il-kompetittività bbażata fuq il-prezz tal-esportazzjoni. L-implimentazzjoni tal-pakkett dwar l-enerġija u t-tibdil fil-klima, li dwaru kien hemm qbil fil-Kunsill Ewropew, se titlob attenzjoni mill-qrib. 7. Fid-dawl tal-valutazzjoni mill-Kummissjoni dwar il-progress li twettaq, il-Kunsill jirrakkomanda li Spanja tissokta bl-implimnetazzjoni tar-riformi strutturali. B’mod partikolari, qed jiġi rrakkomandat li Spanja: - tippromwovi tranżizzjoni veloċi fl-impjiegi, bl-inkoraġġiment ulterjuri tal-mobbilità, l-aġġornament tal-ħiliet u ħidma kontra s-segmentazzjoni tas-suq tax-xogħol; - tiżgura l-implimentazzjoni effettiva tar-riformi edukattivi, anke fil-livell reġjonali, bl-objettivi ewlenin li jitnaqqas it-tluq kmieni mill-iskola u tiżdied ir-rata ta’ gradwati fl-edukazzjoni sekondarja ogħla; - tittejjeb il-kompetittività billi tiżdied il-kompetizzjoni fis-servizzi u fl-enerġija elettrika, billi jitkomplew l-isforzi biex jiġi eliminat il-bejgħ tal-elettriku bl-imnut bi prezz baxx u t-tariffi tan-netwerks, u tkompli tissaħħaħ l-effiċjenza tar-riċerka u l-iżvilupp. FRANZA 1. It-tkabbir tal-PGD fi Franza batta notevolment għal 0.7% fl-2008, l-aktar minħabba domanda domestika dgħajfa. It-tkabbir tal-investiment tal-kapital u dak residenzjali qed imajnaw minħabba li l-previżjonijiet ekonomiċi sejrin għall-agħar u minħabba l-iskkikkar tal-kundizzjonijiet tal-kreditu. Il-prestazzjoni dgħajfa tat-tkabbir mistennija tkompli fl-2009. L-inflazzjoni żdiedet fl-2008 għal rata ta’ 3.2%, imma se tbatti fl-2009. Id-defiċit pubbliku kien 3.2% tal-PGD fl-2008. It-tnaqqis fir-ritmu globali qed jolqot ħażin lill-esportazzjoni b’effett fuq it-twessigħ mistenni tad-defiċit tal-kont kurrenti għal madwar 3.8% tal-PGD fl-2008, li hu mistenni li jippersisti. 2. It-tkabbir fl-impjiegi kien kważi staġnat fl-2008 u mistenni li jaqleb fin-negattiv fl-2009. Il-qgħad baqa’ fil-livell ta’ madwar 8% fl-2008 imma għandu jiżdied fl-2009. It-tnaqqis ekonomiku ta’ bħalissa beda jkollu effett sinifikanti fuq is-suq tax-xogħol bis-settur industrijali, b’mod partikolari l-industrija tal-karozzi u l-kostruzzjoni jsofru minn telf ta’ impjiegi. 3. Bi tweġiba għall-kriżi finanzjarja u bħala parti minn approċċ ikkoordinat tal-UE, Franza adottat miżuri ta’ appoġġ fis-settur finanzjarju biex tistabbilizza s-settur bankarju, li għandhom jgħinu wkoll biex itejbu l-aċċess għall-finanzjament u għalhekk tiġi sostnuta l-ekonomija ġenerali, u tintrifed l-istabbiltà makro-ekonomika. Barra minn hekk, bi tweġiba għat-tnaqqis fl-ekonomija, Franza reċenetement ħabbret miżuri li jinkludu investiment fl-infrastruttura, fl-effiċjenza tal-enerġija u l-produzzjoni, u l-appoġġ għall-SMEs u s-settur tal-kostruzzjoni. 4. Il-Kummissjoni se tivvaluta l-miżuri li ttieħdu minn Franza biex tirrispondi għat-tnaqqis ekonomiku b’konformità mal-prinċipji stabbiliti fil-Pjan Ewropew ta' Rilanċ Ekonomiku kif adottat mill-Kunsill Ewropew. Fir-rigward tal-finanzi pubbliċi, il-Kummissjoni se tivvaluta l-kompatibbiltà tal-Programm ta’ Stabbiltà aġġornat mal-Patt ta’ Stabbiltà u Tkabbir. Aktar minn hekk, il-miżuri rrakkomandati fil-paragrafu 7 għandhom jiġu implimentati bil-ħeffa, b’mod partikolari sabiex jinkoraġġixxu t-tranżizzjoni lejn ekonomija b’livella baxx ta’ amissjonijiet ta’ karbonju u għat-tisħiħ tal-potenzjal għat-tkabbir fit-tul. 5. Franza kompliet bl-implimentazzjoni tal-Programm Nazzjonali dwar ir-Riforma tagħha . Bħala parti minn programm ta’ riforma komprensiv, ittieħdu bosta miżuri, notevolment fl-oqsma tal-appoġġ għall-SMEs, l-użu tal-ICT, il-prestazzjoni tar-riċerka u l-iżvilupp, il-politiki ambjentali, dwar ir-riforma tas-suq tax-xogħol, u fit-titjib tad-djalogu soċjali. Hemm bżonn ta’ sforzi addizzjonali biex titjieb il-konsolidazzjoni baġetarja fit-terminu medju ta’ żmien, kompetizzjoni fis-setturi tal-enerġija u tat-trasport tal-merkanzija bil-ferrovija, u fil-professjonijiet irregolati, biex tiġi mmodernizzata aktar il-liġi dwar ix-xogħol, u jitjiebu l-opportunitajiet fit-taħriġ vokazzjonali. 6. L-isfidi ewlenin ta’ Franza fit-terminu medju ta’ żmien se jkunu li tkompli bl-immodernizzar tas-suq tax-xogħol biex ittejjeb it-tħaddim tiegħu u biex tindirizza s-segmentazzjoni tas-suq tax-xogħol, u biex tkompli ttejjeb il-qafas kompetittiv ġenerali fis-settur tas-servizzi inkluż is-settur tal-bejgħ bl-imnut. Dawn hemm bżonn li jiġu indirizzati filwaqt li żżomm strettament mal-mira dwar l-infiq imħabbar mill-gvern dwar volum ta’ tkabbir żero għall-Istat. L-implimentazzjoni tal-pakkett dwar l-enerġija u t-tibdil fil-klima, li dwaru kien hemm qbil fil-Kunsill Ewropew, se titlob attenzjoni mill-qrib. 7. Fid-dawl tal-valutazzjoni mill-Kummissjoni dwar il-progress li twettaq, il-Kunsill jirrakkomanda li Franza taħdem biex timplimenta r-riformi strutturali. B’mod partikolari, qed jiġi rrakkomandat li Franza: - issaħħaħ il-pass tal-konsolidazzjoni baġetarja u t-tnaqqis tad-dejn fuq il-medda medja taż-żmien billi żżomm mal-miri tagħha dwar l-infiq u tirrispetta notevolment il-volum ta’ tkabbir żero għan-nefqa tal-Istat. Dan għandu jmur id f’id ma’ titjib ulterjuri fis-sistema tal-pensjonijiet, sabiex tiġi żgurata sostenibbilità fit-tul tal-finanzi pubbliċi; - tkompli ttejjeb il-qafas kompetittiv ġenerali, b’enfasi partikolari fuq: l-industriji f’netwerk (il-gass, l-elettriku u t-trasport tal-merkanzija bil-ferrovija); tirrilassa r-regolamenti restrittivi tal-kummerċ u l-professjonijiet irregolati, b’mod partikolari fis-servizzi u fis-settur tal-bejgħ bl-imnut; u ssaħħaħ il-poteri tal-awtorità tal-kompetizzjoni u tar-regolatur tal-ferroviji; - fi ħdan approċċ integrat ta’ flessigurtà, tkompli timmodernizza l-ħarsien tal-impjiegi sabiex titnaqqas is-segmentazzjoni tas-suq tax-xogħol fost tipi ta’ kuntratti u tappoġġja d-dħul u t-tranżizzjonijiet fis-suq tax-xogħol, b'mod notevoli taż-żgħażagħ; u ttejjeb l-opportunitajiet tat-tagħlim tul il-ħajja sabiex ikunu allineati aħjar mal-ħtiġijiet tas-suq tax-xogħol. L-ITALJA 1. Fl-2008 l-ekonomija tal-Italja huwa stmat li naqset b’estimu ta’ 0.6%. Inflazzjoni għolja, effetti negattivi ta’ ġid, u inċertezza li dejjem tiżdied żammew lura konsum privat, waqt li l-fatt li d-domanda tonqos u l-kundizzjonijiet finanzjarji huma aktar stretti wasslu għal investiment aktar baxx. Kompetittività ta’ infiq li dejjem tonqos u domanda globali dejjem aktar dgħajfa wkoll laqtu l-esportazzjoni. PGD hu mistenni li jonqos aktar b’2% fl-2009. L-inflazzjoni żdiedet fit-tielet kwart tal-2008, u hu mistenni li tonqos. Wara li naqas għal 1.6% tal-PGD fl-2007, id-defiċit tal-baġit qiegħed jerġà jiżdied. Id-dejn gross hu mistenni li tela’ ‘l fuq minn 105% tal-PGD fl-2008 u jiżdied aktar fl-2009 u fl-2010. Id-defiċit tal-kont kurrenti hu mistenni li jkun aktar minn 2 % tal-PGD fl-2008, iżda li jibqà mrażżan fl-2009 u fl-2010. 2. Waqt li tkabbir fix-xogħol huwa stmat li baqà kemmxejn pożittiv fl-2008, dan hu mistenni li se jaqleb għan-negattiv fl-2009. Peress li t-tkabbir tal-għadd ta’ ħaddiema jisboq t-tkabbir fix-xogħol, ir-rata tal-qgħad żdiedet fl-2008 għal l-ewwel darba f’għaxar snin u din it-tendenza negattiva hija mistennija li tibqa' tiżdied fl-2009. Il-ħaddiema b’ħiliet limitati u dawk fuq kuntratti atipiċi huma fost il-gruppi li l-aktar għandhom ċans li jintlaqtu minn din il-kriżi. 3. Bħala tweġiba għall-kriżi finanzjarja u bħala parti minn approċċ tal-UE kkoordinat, l-Italja adottat miżuri ta’ għajnuna għas-settur finanzjarju sabiex tistabilizza s-settur bankarju, u dawn għandhom ukoll itejbu l-aċċess għall-finanzi u b’hekk jgħinu l-ekonomija aktar wiesgħa, u jssaħħu l-istabbilità makro-ekonomika. Barra minn hekk, bħala tweġiba għat-tnaqqis ekonomiku, l-Italja reċentement adottat miżuri bil-għan li jgħinu l-konsum privat, b’mod partikolari jgħinu lill-familji bi dħul baxx. 4. Il-Kummissjoni se tivvaluta miżuri meħuda mill-Italja sabiex twieġeb għar-riċessjoni ekonomika f’konformità mal-prinċipji elenkati fil-Pjan Ewropew ta’ Rilanċ Ekonomiku kif adottat mill-Kunsill Ewropew. Fir-rigward ta’ finanzi pubbliċi, il-Kummissjoni se tivvaluta l-kompatibilità tal-Programm ta’ Stabbilità aġġornat mal-Patt ta' Stabbilità u Tkabbir Ekonomiku. Aktar minn hekk, il-miżuri rrakkomandati f’paragrafu 7 għandhom jiġu implimentati mill-aktar fis, partikolarment għall-inkoraġġament tat-tranżizzjoni lejn ekonomija b’livell baxx ta’ emissjonijiet ta’ karbonju u għat-titjib tat-tkabbir potenzjali fit-tul. 5. L-Italja kompliet l-implimentazzjoni tal-Programm Nazzjonali ta' Riforma tagħha. Progress huwa l-aktar viżibbli fil-qasam tal-korrezzjoni fiskali. Xi miżuri ġew introdotti sabiex itejbu l-ambjent kummerċjali. Passi inizjali ttieħdu għal approċċ bbażat fuq flessigurtà, u wieħed għadu jrid jara x’se jkun l-impatt tal-miżuri l-ġodda fuq il-qasam tal-edukazzjoni u riċerka. Sforzi addizzjonali huma meħtieġa sabiex tiżdied aktar il-kompetizzjoni. 6. L-ekonomija tal-Italja ġiet miżmuma lura għal bosta snin minn tkabbir dgħajjef fil-produttività u livell ta’ dejn pubbliku 'l fuq mill-PGD b’mod persistenti. Dan id-dejn jistrieħ ħafna fuq sostenibilità fiskali. Politiki ewlenin li huma meħtieġa sabiex jindirizzaw l-isfida ta’ produttività jinvolvu riformi strutturali ta’ importanza kbira, inkluż li jsaħħu l-qafas tal-kompetizzjoni, aktar titjieb tal-ambjent kummerċjali billi tinqatà l-burokrazija f’kull livell fil-gvern, jtejbu l-funzjonament tas-suq tax-xogħol, u jippromwovu r-riċerka u l-iżvilupp. Aktar attenzjoni għandha tingħata lill-formazzjoni tal-kapital uman u l-potenzjal mhux użat tax-xogħol għandu jiġi sfruttat aħjar, partikolarment fin-nofs in-nhar. Aspett ieħor importanti sabiex tiġi restawrata l-kompetitività huwa li jiġi assigurat li l-iżvilluppi fil-pagi jikkonverġu mal-iżvilluppi fil-produttività, permezz ta’ aktar deċentralizzazzjoni tal-mekkaniżmu tal-iffissar tal-paga. Sabiex wieħed ikompli fuq ir-riformi tal-baġit li ttieħdu fl-Lulju 2008, huwa importanti li fiż-żmien medju l-finanzi pubbliċi jinżammu fit-triq permanenti u sostenibbli sabiex jinħolqu kundizzjonijiet aktar favorevoli għal l-investiment, u jkun hemm spazju għal aktar infiq fuq kapital uman u infrastruttura. L-implimentazzjoni tal-pakkett tal-enerġija u t-tibdil fil-klima, maqbul mill-Kunsill Ewropew, se titlob attenzjoni mill-qrib. 7. Fid-dawl tal-valutazzjoni tal-Kummissjoni dwar il-progress li twettaq, il-Kunsill jirrakkomanda lill-Italja biex tissokta bl-implimentazzjoni tar-riformi strutturali. B'mod partikolari, huwa rrakkomandat li l-Italja: - ssegwi konsolidazzjoni fiskali fiż-żmien medju sabiex ittejjeb is-sostenibbilità tal-finanzi pubbliċi, b’mod partikolari billi trażżan it-tkabbir fl-infiq primarju kurrenti waqt li ssaħħaħ l-effiċjenza fl-infiq, u tassigura li l-qafas ta’ federaliżmu fiskali li ġej huwa konsistenti b’mod sħiħ ma’ dan il-għan. - malajr kemm jistà jkun tintroduċi u tenforza riformi komprensivi sabiex: issaħħaħ il-qafas għal kompetizzjoni fis-swieq tal-prodott u servizzi partikolarment fil-bejgħ bl-imnut u fid-distribuzzjoni tal-fjuwil, servizzi professjonali u finanzjarji, gas, trasport bl-ajru u servizzi pubbliċi lokali; u taqta' l-burokrazija f’kull livell tal-Gvern, tirriforma l-organizzazzjoni tal-amministrazzjoni pubblika u ttejjeb il-produttività tagħha; - tindirizza l-isfida tal-produttività, ittejjeb l-effiċjenza u r-riżultati tas-sistema edukattiva, inter alia billi tissorvelja mill-qrib l- istandards tal-kwalità, waqt li tagħti attenzjoni lil kwistjonijiet ta’ ekwità; - fi ħdan l-approċċ ta’ flessigurtà u sabiex jitnaqqsu d-differenzi reġjonali, talloka mill-ġdid l-infiq soċjali biex toħloq sistema uniformi tal-benefiċju għall-qgħad, tassigura l-operazzjoni effiċjenti tas-servizzi tal-impjieg u tippromwovi edukazzjoni tul il-ħajja, u tkompli taħdem fuq xogħol mhux dikjarat. ċIPRU 1. Tkabbir tal-PGD reali naqas biss moderatament għal 3.6% fl-2008, hekk kif domanda domestika, u speċjalment il-konsum privat, kompla jiżdied b'mod b'saħħtu. Tkabbir huwa pproġġettat li jonqos fir-ritmu fl-2009, l-aktar minħabba l-impatt li l-attività baxxa ekonomika bejn l-imsieħba prinċipali fil-kummerċ fiċ-Ċipru se jkollu fuq it-turiżmu u rikjesta barranija għal akkomodazzjoni. Żieda fil-piż tad-dejn tal-familja u ambjent mhux ċert għandhom ukoll idgħajfu l-konsum privat. Ir-rata tal-inflazzjoni ta’ 4.4% fl-2008 kienet id-doppju tar-rata tagħha fl-2007, prinċipalment minħabba prezzijiet ogħla ta’ żejt u ikel importat. Din hija mistennija li titbaxxa fl-2009. Il-baġit tal-gvern huwa mistenni li kien se jkun 1% tal-PGD bilanċ favorevoli fl-2008. Żidiet fil-pagi relativament għolja affettwaw b’mod negattiv il-kompetittività tal-ekonomija Ċiprijotta li, flimkien ma’ domanda esterna aktar baxxa, dħul aktar baxx mit-turiżmu u prezzijiet konsiderevolment aktar għolja tal-komoditajiet, żied id-defiċit tal-kont kurrenti għal aktar minn 13% tal-PGD fl-2008 u hu mistenni li jinżel għal 12% fl-2009. 2. Stimi kurrenti tas-suq tax-xogħol juru li tkabbir fl-impjiegi kien bejn wieħed u ieħor 2 % fl-2008 bil-qgħad li niżel marġinalment għal 3.9%. Tkabbir fl-impjiegi mistenni li jnaqqas matul 2009, li jwassal għal żieda fil-qgħad. Żvilluppi kurrenti fis-suq tax-xogħol jindikaw li s-setturi tat-turiżmu u tal-kostruzzjoni flimkien mal-ħaddiema barranin li huma ġeneralment mhux ta’ sengħa kbira li jaħdmu f’dawn is-setturi huma dawk li l-aktar se jintlaqtu mill-impatt tal-kriżi. 3. Bħala tweġiba għar-riċessjoni ekonomika, Ċipru reċentement ħabbret miżuri, inkluż għajnuna għal familji bi dħul baxx. 4. Il-Kummissjoni se tivvaluta miżuri meħuda minn Ċipru sabiex twieġeb għat-tnaqqis ekonomiku f’konformità mal-prinċipji elenkati fil-Pjan Ewropew ta’ Rilanċ Ekonomiku kif adottat mill-Kunsill Ewropew. Fir-rigward ta’ finanzi pubbliċi, il-Kummissjoni se tivvaluta l-kompatibilità tal-Programm ta’ Stabbilità aġġornat mal-Patt ta' Stabbilità u Tkabbir Ekonomiku. Aktar minn hekk, il-miżuri rrakkomandati f’paragrafu 7 għandhom jiġu implimentati mill-aktar fis, partikolarment għall-inkoraġġament tat-tranżizzjoni lejn ekonomija b’livell baxx ta’ emissjonijiet ta’ karbonju u għat-titjib tat-tkabbir potenzjali fit-tul. 5. Ċipru kompliet l-implimentazzjoni tal-Programm Nazzjonali ta' Riforma tagħha. Politiki mikro-ekonomiċi li huma mmirati li jiżvilluppaw is-soċjetà informatika u joħolqu l-kondizzjonijiet għal tkabbir sostenibbli huma, flimkien mal-Politiki ta’ inklużjoni soċjali, b’mod ġenerali responsabbli għal prestazzjoni qawwija ta’ Ċipru fl-2008. Miżuri ttieħdu sabiex jassiguraw sostenibilità fiskali fuq tul ta' żmien, speċjalment fil-qasam tal-pensjonijiet. Sabiex tikkompleta dan aktar miżuri huma meħtieġa biex tiġi riformata s-sistema tal-kura tas-saħħa. Miżuri addizzjonali huma meħtieġa jekk Ċipru trid ttejjeb il-prestazzjoni tar-riċerka u l-iżvilupp. Ċipru adottat Strateġija ta’ Tagħlim Tul il-Ħajja, u issa trid timplimentaha, inkluż permezz ta’ aktar azzjonijiet sabiex tirriforma l-edukazzjoni sekondarja teknika u vokazzjonali u s-sistema ta’ apprentistat. Fid-dominju mikro-ekonomiku xi miżuri ġodda għenu biex tingħeleb kompetizzjoni mhux biżżejjed fis-servizzi professjonali. 6. L-ekonomija Ċiprijotta għandha grad għoli ta’ speċjalizzazzjoni fil-kummerċ, li flimkien mal-ftuħ tal-pajjiż, iżid l-espożizzjoni tagħha għal xokkijiet esterni. It-trażizzjoni kontinwa lejn ekonomija aktar iddiversifikata u mmexxija mill-innovazzjoni hija importanti sabiex tissaħħaħ fil-konfront tal-kompetizzjoni li ġejja mill-ekonomiji ta’ spiża aktar baxxa. Sforzi huma meħtieġa sabiex iżżid il-produttività tax-xogħol permezz ta’ investimenti fit-tagħrif, kapaċitajiet, l-ambjent ta’ kummerċ, u innovazzjoni. L-isfida mmedjata fil-politika fl-2009 se tkun biex ittejjeb il-kompetittività tal-pajjiż. Minħabba l-iżbilanċi esterni relativament għolja, huwa importanti li l-pagi jikkonverġu mal-produttività. L-implimentazzjoni tal-pakkett tal-enerġija u t-tibdil fil-klima, maqbul mill-Kunsill Ewropew, se titlob attenzjoni mill-qrib. 7. Fid-dawl tal-valutazzjoni tal-Kummissjoni dwar il-progress li twettaq, il-Kunsill jirrakkomanda lil Ċipru biex tissokta bl-implimentazzjoni tar-riformi strutturali. B'mod partikolari, huwa rrakkomandat li Ċipru: - tkompli bl-isforzi sabiex tespandi l-opportunitajiet ta’ tagħlim tul il-ħajja, speċjalment għal gruppi b’ħiliet limitati, diżokkupati u żvantaġġati, billi timplimenta azzjonijiet fi ħdan l-Istrateġija Nazzjonali ta’ Tagħlim Tul il-Ħajja inkluż ir-riformi vokazzjonali, edukazzjoni, taħriġ u l-Iskema Ġdida u Moderna tal-Apprentistat. IL-LATVJA 1. It-tkabbir tal-PGD tal-Latvja ddeterjora drastikament fl-2008, minn aktar minn 10% fl-2007 għal tnaqqis mistenni ta' madwar 2%. Is-sitwazzjoni ekonomika dgħajfa u l-kriżi finanzjarja naqsu mid-disponibbilità ta’ kreditu, li wasslu għal anqas konsum mill-privat u għal suq tad-djar batut. L-investiment ġie affettwat b’mod partikolari u mistenni li tnaqqas bejn wieħed u ieħor b’9% fl-2008. PGD wisq probabbli se jibqa' jonqos b’mod sinifikanti għal xi żmien. L-inflazzjoni żied fir-ritmu għal 15.3% fl-2008, iżda se jinżel fl-2009. Ir-riċessjoni se jkollha effett negattiv fuq il-bilanċ tal-gvern, li hu mistenni li jilħaq defiċit ta’ madwar 3.5% tal-PGD fl-2008. Domanda domestika li dejjem niżla kkontribwit għat-tneħħija ta’ żbilanċji kbar esterni. L-importazzjoni naqset b’mod sinifikanti fl-2008, li waslet sabiex naqset id-defiċit tal-kont kurrenti għal madwar 15% tal-PGD. 2. L-impjiegi se jonqsu konsiderevolment fl-2009. Il-qgħad qiegħed jiżdied u hu mistenni li se jiżdied b’mod sostanzjali minn xi 6.5% fl-2008. S’issa t-telf tax-xogħol l-aktar affettwa lill-ħaddiema mhux ta’ sengħa kbira mis-setturi tal-kostruzzjoni u tal-bejgħ bl-imnut iżda gruppi oħra qed dejjem aktar jiġu affettwati. Firxa wiesgħa ta’ gruppi żvantaġġati u ż-żgħar probabbilment se jbatu, b’hekk jitfgħu lura l-progress fl-impjieg li kien hemm fil-passat dan l-aħħar fost dawn il-gruppi. 3. Bħala tweġiba għall-kriżi finanzjarja, u f’assoċjazzjoni mal-għajnuna internazzjonali finanzjarja miftehma f’Diċembru 2008, il-Latvja adottat miżuri ta’ għajnuna għas-settur finanzjarju sabiex tistabilizza s-settur bankarju, u dawn għandhom ukoll itejbu l-aċċess għall-finanzi u b’hekk jgħinu l-ekonomija aktar wiesgħa, u jssaħħu l-istabbilità makro-ekonomika. Matul l-2008 irriżulta li l-Latvja se tesperjenza nuqqas qawwi u fit-tul. Minħabba pressjonijiet li akkumulaw fuq is-swieq kapitali u finanzjarji tal-Latvja u fis-sistema bankarja tagħha, l-awtoritajiet kellhom jaċċettaw l-għajnuna internazzjonali finanzjarja bħala bżonn urġenti. F’dan il-kuntest, fit-12 ta’ Diċembru 2008 il-Parlament adotta Programm Ekonomiku ta’ Stabilizzazzjoni, li għandu jgħin għaż-żamma tal-fiduċja domestika u internazzjonali fis-sistema finanzjarja, fil-kontribuzzzjoni diretta u indiretta għall-waqfien u t-tidwir tat-tendenza negattiva fil-kompetittività tal-prezzijiet u pressjonijiet mill-inflazzjoni permezz ta' tnaqqis fl-ispejjeż tal-pagi fis-settur pubbliku bħala ċ-ċentru ta' pożizzjoni fiskali aktar ħarxa, u t-tisħiħ tal-potenzjal ta' tkabbir tal-ekonomija permezz ta' firxa ta' riformi strutturali. 4. Il-Kummissjoni se tivvaluta miżuri meħuda mill-Latvja sabiex twieġeb għat-tnaqqis ekonomiku f’konformità mal-prinċipji elenkati fil-Pjan Ewropew għar-Rilanċ Ekonomiku kif adottat mill-Kunsill Ewropew. Fir-rigward ta’ finanzi pubbliċi, il-Kummissjoni se tivvaluta l-kompatibilità tal-Programm ta’ Konverġenza aġġornat mal-Patt ta' Stabbilità u Tkabbir Ekonomiku. F’dan il-kuntest, il-Latvja għandha tirrispetta l-miri tal-finanzi pubbliċi elenkati fil-Programm Ekonomiku ta’ Stabilizzazzjoni tagħha, tindirizza b’mod urġenti l-iżbilanċi makro-ekonomiċi tagħha, u timplimenta b’mod sħiħ il-memorandum tal-bilanċ ta’ pagamenti tagħha. Aktar minn hekk, il-miżuri rrakkomandati f’paragrafu 7 għandhom jiġu implimentati mill-aktar fis, partikolarment għall-inkoraġġament tat-tranżizzjoni lejn ekonomija b’livell baxx ta’ emissjonijiet ta’ karbonju u għat-titjib tat-tkabbir potenzjali fit-tul. 5. Il-Latvja kompliet l-implimentazzjoni tal-Programm Nazzjonali ta' Riforma tagħha. Il-gvern naqqas mill-infiq ippjanat u ppropona miżuri sabiex jillimita tkabbir fil-paga fis-settur pubbliku. Miżuri ttieħdu sabiex itejbu l-prestazzjoni tar-riċerka u l-iżvilupp. Azzjonjiet notevoli ttieħdu sabiex iżidu l-ħaddiema disponnibbli għax-xogħol f’terminu medju, iżda huwa meħtieġ ħafna aktar sabiex tiżvillippa strateġija ta' tagħlim tul il-ħajja. L-ambjent regolatorju ġie mtejjeb aktar. Sar xi progress ukoll fl-aċċess għall-kura tat-tfal. 6. L-isfida ta’ politika ekonomika immedjata għal-Latvja hu li tassigura stabbilta' makro-finanzjarja minħabba li hemm riskju ta' tnaqqis qawwi u fit-tul. Fit-terminu medju, produttività li twassal għal investiment fir-riċerka u l-iżvilupp, innovazzjoni u edukazzjoni għandhom jiffaċilitaw ċaqlieqa mis-setturi mmexxija mid-domanda interna għal affarijiet negozjabbli. Riformi strutturali huma meħtieġa b’mod urġenti sabiex titkompla aktar it-trażizzjoni tal-flessibilità u għajnuna tas-suq tax-xogħol primarjament permezz ta’ attivazzjoni u taħriġ aktar effiċjenti. Politika ta’ pagi pubbliki għandha tagħti s-sinjal it-tajjeb għall-moderazzjoni fil-pagi fis-settur privat, li twassal biex tgħin fil-kontroll tal-inflazzjoni, u sabiex tmanti l-kompetittività fl-ispiża tal-esportazzjoni. Implimentazzjoni f’waqtha u determinata tal-programmi ta’ Fondi Strutturali se jkollha effett pożittiv sabiex issaħħaħ il-potenzjal tad-disponnibilità tal-ekonomija, tgħin l-impjiegi u tissalvagwardja l-aċċess għall-finanzi għall-kummerċ. Huwa essenzjali li tiġi miżmuma l-kapaċità amministrattiva sabiex timplimenta l-programmi. L-implimentazzjoni tal-pakkett tal-enerġija u t-tibdil fil-klima, maqbul mill-Kunsill Ewropew, se titlob attenzjoni mill-qrib. 7. Fid-dawl tal-valutazzjoni tal-Kummissjoni dwar il-progress li twettaq, il-Kunsill jirrakkomanda lil l-Latvja biex tissokta bl-implimentazzjoni tar-riformi strutturali. B'mod partikolari, huwa rrakkomandat li l-Latvja: - taħdem fuq politika fiskali restrittiva, li fi ħdanha l-infiq jiġi prijorizzat b'attenzjoni u kemm il-miżuri ta' taxxi u nfiq ikunu ffokati fuq it-tisħieħ tal-potenzjal tad-disponibiltà tal-ekonomija; dan għandu jkun iffaċilitat billi tadotta qafas fiskali b’saħħtu, ta’ terminu medju, b’limiti ta’ nfiq stretti; - sabiex tnaqqas l-inflazzjoni u ttejjeb il-kompetittività, tippromwovi moderazzjoni fil-pagi fis-settur pubbliku u privat; - fi ħdan approċċ ta’ flessigurtà, tintensifika l-isforzi sabiex iżżid fid-disponibilità u produttività tal-ħaddiema billi: ssaħħaħ il-mizuri ta’ attivazzjoni; u billi ttejjeb ir-reazzjoni tas-sistemi edukattivi u ta’ taħriġ għal bżonnijiet tas-suq tax-xogħol, inkluż l-implimentazzjoni ta’ strateġija koerenti ta’ tagħlim tul il-ħajja; - tintegra aktar mill-qrib il-politiki tar-riċerka u l-iżvilupp u tal-innovazzjoni, speċjalment permezz ta’ sħubija fost atturi prinċipali mill-privat u pubbliku, u permezz ta’ inċentivi addizzjonali għal l-investiment mis-settur privat. IL-LITWANJA 1. PGD hu mistenni li jkun kiber b’3.4% fl-2008, ħafna anqas mill-2007 (8.9%). Bil-korrezzjoni fis-suq tad-djar, l-investiment naqas. Id-domanda domestika hi mistennija li se tonqos fl-2009 minħabba restrizzjonijiet ta' kreditu aktar stretti, dħul reali li qed jonqos, u anqas fiduċja fost il-kummerċjanti u l-konsumaturi. L-inflazzjoni telgħat għal 11% fl-2008, minħabba prezzijiet għolja ta’ prodotti bażiċi u pressjonijiet ta’ pagi domestiċi, iżda naqset sussegwentement. Minħabba d-deterjorazzjoni tas-sitwazzjoni ekonomika u nfiq addizzjonali, id-defiċit tal-gvern qiegħed jiżdied malajr. Hu mistenni li kien qrib ta’ 3% tal-PGD fl-2008 u li se jiżdied aktar minn dan il-livell fl-2009 jekk l-ebda miżuri addizzjonali ta’ tfaddil ma jiġu adottati. Żidiet ta’ pagi sinifikanti naqsu minn kompetittività esterna, li flimkien ma’ domanda esterna dgħajfa għandhom iwasslu għal anqas tkabbir fl-esportazzjoni fl-2009. Madanakollu, domanda interna mrażżna probabbilment se ddgħajjef it-tkabbir fl-importazzjoni, li jwassal għal defiċit tal-kont kurrenti aktar baxx minn 12.6% tal-PGD fl-2008. 2. Il-figuri tas-suq tax-xogħol kurrenti jissuġġerixxu li fl-2008 it-tkabbir fl-impjiegi kien negattiv u l-qgħad hu mistenni li jiżdied għal aktar minn 5%. Tkeċċija ta’ impjegati fuq skala kbira diġà qed tikber, li qed teffettwa b’mod partikolari lil dawk li huma ta’ sengħa mhux kbira, nies ta’ età żgħira bi ftit kwalifiki, residenti rurali u ħaddiema aktar kbar fl-età. Differenzi reġjonali fil-qgħad jistgħu jsiru aktar qawwija. 3. Fid-9 ta’ Diċembru 2008 il-gvern il-ġdid elett adotta programm kontra kriżijiet tal-gvern li ħabbar numru ta’ miżuri fiskali sabiex jindirizza l-iżbilanċi makro-ekonomiċi tal-pajjiż u sabiex jnaqqas id-defiċit ġenerali tal-gvern mill-2009 ‘l quddiem. 4. Il-Kummissjoni se tivvaluta miżuri meħuda mill-Litwanja sabiex twieġeb għat-tnaqqis ekonomiku f’konformità mal-prinċipji elenkati fil-Pjan Ewropew għar-Rilanċ Ekonomiku kif adottat mill-Kunsill Ewropew. Fir-rigward ta’ finanzi pubbliċi, il-Kummissjoni se tivvaluta l-kompatibilità tal-Programm ta’ Konverġenza aġġornat mal-Patt ta' Stabbilità u Tkabbir Ekonomiku. F’dan il-kuntest, il-Litwanja għandha tirrispetta l-miri ta’ finanzi pubbliċi kif elenkati fil-programm tagħha ta’ kontra l-kriżi. Aktar minn hekk, il-miżuri rrakkomandati f’paragrafu 7 għandhom jiġu implimentati mill-aktar fis, partikolarment għall-inkoraġġament tat-tranżizzjoni lejn ekonomija b’livell baxx ta’ emissjonijiet ta’ karbonju u għat-titjib tat-tkabbir potenzjali fit-tul. 5. Il-Litwanja kompliet l-implimentazzjoni tal-Programm Nazzjonali ta' Riforma tagħha. Numru ta’ miżuri ġew implimentati sabiex itejbu l-impjiegi fost iż-żgħażagħ u jipprovdu taħriġ imprenditorjali. Aktar sforzi huma meħtieġa sabiex jindirizzaw l-oqsma ta’ politika prinċipali li jtejbu l-istabilita makro-finanzjarja u jnaqqsu l-inflazzjoni. Barra minn hekk aktar għajnuna hi meħtieġa sabiex tinkoraġġixxi investiment dirett barrani, ittejjeb ir-riċerka u l-iżvilupp u l-prestazzjoni tal-innovazzjoni, l-ambjent regolatorju, iżid fil-kura tat-tfal u jtejjeb is-saħħa u s-sigurtà. 6. Il-kompetittività tal-Litwanja naqset minħabba t-tkabbir ekonomiku għoli u l-emigrazzjoni li naqqsu mis-suq tax-xogħol u żiedu fl-ispejjeż tiegħu. It-tnaqqis ekonomiku kurrenti se mandankollu jwassal għal aktar qgħad u għalhekk politika attiva tas-suq tax-xogħol issir ta’ importanza vitali. Madankollu, l-isfida l-aktar urġenti tibqa' tnaqqis tal-iżbilanċji mdaqqsa makro-ekonomiċi. Sabiex l-inflazzjoni tkun ikkontrollata u titwaqqaf id-deterjorazzjoni fil-kompetittività, żviluppi fil-pagi għandhom jimxu id f’id mal-produttività u l-ambjent tal-kummerċ u l-kapaċità amministrattiva għandhom jissaħħu. Barra minn hekk, tkabbir fil-produttività trid tissaħħaħ billi ttejjeb il-kapaċitajiet u żżid fil-prestazzjoni tal-innovazzjoni, inkluż permezz ta’ investiment dirett minn barra. L-implimentazzjoni tal-pakkett tal-enerġija u t-tibdil fil-klima, maqbul mill-Kunsill Ewropew, se titlob attenzjoni mill-qrib. 7. Fid-dawl tal-valutazzjoni tal-Kummissjoni dwar il-progress li twettaq, il-Kunsill jirrakkomanda lil l-Litwanja biex tissokta bl-implimentazzjoni tar-riformi strutturali. B'mod partikolari, huwa rrakkomandat li l-Litwanja: - ssaħħaħ l-istabilita makro-ekonomika billi taħdem fuq politika fiskali restrittiva li fi ħdanha l-nfiq jiġi prijorizzat b’attenzjoni; - tippreserva l-kompetittività esterna billi l-iżviluppi fil-pagi jimxu skont iż-żidiet fil-produttività; - tassigura li l-implimentazzjoni tar-riforma strutturali tas-sistema tar-riċerka u l-iżvilupp u l-innovazzjoni tibqa' prijorità flimkien mà obbligazzjoni finanzjarja suffiċjenti, b’attenzjoni akbar fuq riżorsi umani għar-riċerka u l-iżvilupp u aktar involviment ta’ kumpaniji fl-innovazzjoni; - tintensifika l-isforzi sabiex tirriforma s-sistemi ta’ edukazzjoni u taħriġ sabiex tassigura l-kwalità u relevanza tagħhom mal-bżonnijiet tas-suq tax-xogħol u tippromwovi tagħlim tul il-ħajja, speċjalment għall-ħaddiema aktar avvanzati fl-età. IL-LUSSEMBURGU 1. It-tkabbir tal-PGD naqas fl-2008 għal bejn wieħed u ieħor 1%, ħafna anqas mill-pass tal-2007 (5.2%), hekk kif it-tnaqqis fl-ekonomija internazzjonali beda jħalli l-impatt tiegħu. Dan in-nuqqas fir-ritmu mistenni li jkompli fl-2009. Dan l-iżvilupp qiegħed jitmexxa minn domanda esterna baxxa u investiment privat baxx. L-inflazzjoni żdiedet għal aktar minn 4% fl-2008 fuq żieda fil-prezzijiet tal-enerġija u tal-ikel, iżda hi mistennija li tonqos fl-2009. It-tnaqqis ekonomiku probabbilment naqqas l-eċċess tal-baġit għal 3.0% tal-PGD fl-2008. Il-Lussemburgu għandu jkollha eċċess ta’ kont kurrenti ta’ aktar minn 8% tal-PGD għal l-2008, li probabilment jonqos xi ftit fl-2009. 2. L-impjiegi komplew jiżdiedu fl-2008 u r-rata tal-qgħad baqa' għal 4.1%. Is-sitwazzjoni fl-2009 hi mistennija li tkun anqas pożittiva, bit-tnaqqis fit-tkabbir tal-impjiegi u żieda fil-qgħad. Il-Lussemburgu se tħabbat wiċċha ma’ sfidi li ġew minħabba l-kriżi kurrenti li probabilment taffettwa s-setturi tal-finanzi, trasport u azzar kif ukoll intrapriżi relatati mal-industrija tal-karozzi. 3. Bħala tweġiba għall-kriżi finanzjarja u bħala parti minn approċċ tal-UE kkoordinat, il-Lussemburgu adottat miżuri ta’ għajnuna għas-settur finanzjarju sabiex tistabilizza s-settur bankarju, u dawn għandhom ukoll itejbu l-aċċess għall-finanzi u b’hekk jgħinu l-ekonomija aktar wiesgħa, u jssaħħu l-istabbilità makro-ekonomika. Barra min hekk, bħala tweġiba għat-tnaqqis ekonomiku, il-Lussemburgu dan l-aħħar ħabbret miżuri, inkluż anqas taxxi fuq negozji u għajnuna għal familji bi dħul aktar baxx. 4. Il-Kummissjoni se tivvaluta miżuri meħuda mill-Lussemburgu sabiex twieġeb għat-tnaqqis ekonomiku f’konformità mal-prinċipji elenkati fil-Pjan Ewropew għar-Rilanċ Ekonomiku kif adottat mill-Kunsill Ewropew. Fir-rigward ta’ finanzi pubbliċi, il-Kummissjoni se tivvaluta l-kompatibilità tal-Programm ta’ Stabbilità aġġornat mal-Patt ta' Stabilità u Tkabbir Ekonomiku. 5. Il-Lussemburgu kompliet l-implimentazzjoni tal-Programm Nazzjonali ta' Riforma tagħha. Il-Lussemburgu għamlet ftit progress sabiex iżżid ir-rata ta’ impjiegi ta’ ħaddiema aktar avvanzati fl-età, tnaqqas in-numru ta’ dawk li jitilqu mill-iskola f’età bikrija u tneħħi ostakoli artifiċjali fis-sistema edukattiva, u tagħmel l-ambjent ekonomiku aktar attraenti. Aktar miżuri huma meħtieġa sabiex jindirizzaw dawn l-isfidi. 6. Minħabba li s-settur finanzjarju jgħodd għal aktar minn kwart tal-PGD, il-kriżi finanzjarja kurrenti tista' taffettwa ħafna l-pajjiż. Barra minn hekk, iż-żieda ta’ malajr b’mod relattiv fl-ispejjeż tax-xogħol tal-unità probabbilment se jaffettwa b’mod negattiv il-kompetittività. Dan id-deterjorament probabbli se jkompli fis-snin li ġejjin minħabba li l-produttività hija mistennija li tonqos fl-2008 u fl-2009. Bħala perspettiva aktar fit-tul, is-sistema tal-pensjoni għandha bżonn tiġi riformata sabiex tiżgura s-sostenibilità fuq tul ta’ żmien tagħha. Ir-rata ta’ impjiegi tal-populazzjoni residenti tibqà taħt l-medja Ewropea b’dik tal-ħaddiema aktar avvanzati fl-età partikolarment baxxa. Il-Lussemburgu trid ukoll tkompli ttejjeb il-ġibda lejn l-ambjent tal-kummerċ. L-implimentazzjoni tal-pakkett tal-enerġija u t-tibdil fil-klima, maqbul mill-Kunsill Ewropew, se titlob attenzjoni mill-qrib. L-UNGERIJA 1. Wara li fl-2007 waqà drastikament għal 1.1% (prinċipalment minħabba l-programm fiskali ta’ aġġustament li beda fin-nofs tal-2006) it-tkabbir tal-PGD niżel għal 0.9% fl-2008 minkejja produzzjoni agrikola sinifikanti. Jekk wieħed iħares ‘il quddiem, tnaqqis ekonomiku qawwi hu mistenni minħabba li l-ambjent ta’ barra se jmur għal l-agħar b’mod rapidu. Il-kriżi finanzjarja kellha effetti partikolarment ħżiena u qawwija fuq swieq ta’ kambju Ungeriżi finanzjarji u barranin, li wasslu għal waqfien temporanju tas-suq tal-gvern tal- bonds , niżla qawwija fis-suq tal-istokks, u żvalutar tal-valuta qawwi. L-inflazzjoni kienet aktar minn 6% fl-2008, iżda t-tendenza kienet ‘l isfel min-nofs l-2007 u għandha tkompli tonqos. Minkejja t-tnaqqis, id-defiċit tal-baġit hu mistenni li jkun naqas għal 3.3% tal-PGD fl-2008 b’aktar aġġustamenti ppjanati mill-awtoritajiet. Fl-2008, id-defiċit tal-kont kurrenti b’xi mod żdied għal bejn wieħed u ieħor 7% tal-PGD. 2. L-impjiegi naqqsu fl-2008 b’1% bejn wieħed u ieħor u din it-tendenza se tkompli fl-2009. Ir-rata ta’ qgħad għandha tkompli tiżdied mir-rata ta’ madwar 7.7% fl-2008. Skont l-intensità tan-tnaqqis ekonomiku, il-qgħad jistà ma jkunx ristrett biss għal gruppi ta’ sengħa mhux kbira u dawk żvantaġġati. 3. Fil-kuntest ta’ self Komunitarju ta’ bilanċ ta’ pagamenti sabiex tgħin ir-reazzjoni tal-Ungerija għat-turbolenzi tas-suq finanzjarju, l-awtoritajiet iffirmaw memorandum ta’ ftehim fid-19 ta’ Novembru 2008, fejn elenkaw kundizzjonijiet ta’ politika ekonomika mehmuża mal-iżburżar tagħha, partikolarment dwar konsolidazzjoni fiskali u riforma fiskali ta’ kontroll. 4. Il-Kummissjoni se tivvaluta miżuri meħuda mill-Ungerija sabiex twieġeb għat-tnaqqis ekonomiku f’konformità mal-prinċipji elenkati fil-Pjan Ewropew għar-Rilanċ Ekonomiku kif adottat mill-Kunsill Ewropew. Fir-rigward ta’ finanzi pubbliċi, il-Kummissjoni se tivvaluta l-kompatibilità tal-Programm ta’ Konverġenza aġġornat mal-Patt ta' Stabbilità u Tkabbir Ekonomiku. F’dan il-kuntest, l-Ungerija għandha timplimenta kompletament il-memorandum ta’ bilanċ ta’ pagamenti tagħha. Aktar minn hekk, il-miżuri rrakkomandati f’paragrafu 7 għandhom jiġu implimentati mill-aktar fis, partikolarment għall-inkoraġġament tat-tranżizzjoni lejn ekonomija b’livell baxx ta’ emissjonijiet ta’ karbonju u għat-titjib tat-tkabbir potenzjali fit-tul. 5. L-Ungerija kompliet l-implimentazzjoni tal-Programm Nazzjonali ta' Riforma tagħha. Politika fiskali probabbli se terġa' tirriżulta fl-livell ta’ konsolidazzjoni fl-2008 li hi aħjar minn kif kienet mmirata. Sforzi addizzjonali huma meħtieġa fuq riformi tas-suq strutturali u ta’ xogħol. Il-Fondi Strutturali jilgħabu rwol importanti fl-implimentazzjonni tal-NRP u l-eżekuzzjoni tagħhom hija bejn wieħed u ieħor f’postha. Wara t-taqlib tas-suq finanzjarju l-awtoritajiet Ungeriżi adottatw serje ta’ miżuri sabiex jirrestawraw il-fiduċja fis-suq, inkluż tnaqqis b’ritmu mgħaġġel ta’ defiċit, aktar kontroll fiskali u settur finanzjarju ta’ regolamenti u superviżjoni aktar b’saħħtu. 6. L-isfida politika għal l-Ungerija hu li tnaqqas mill-impatt negattiv tal-kriżi finanzjarja waqt li żżomm stabilita fiskali u tħaddan il-kredibilità tal-politika ekonomika. Għal dan il-għan, aktar deterjorazzjoni tal-kompetittività esterna għandha titwaqqaf billi tassigura li żidiet fil-pagi għandhom jikkonverġu mal-produttività. Fit-terminu medju sforzi sabiex itejbu l-istabilita makro-ekonomika u fiskali huma l-aktar importanti. Dan jirrikjedi l-effettività tas-settur pubbliku u tal-kura tas-saħħa u titjieb tal-funzjonament tas-suq tax-xogħol. Minkejja xi progress, aktar tfaddil effiċjenti jistà jsir fis-settur pubbliku. Ir-rata ta’ impjieg ġenerali fl-Ungerija (57.3%) kienet it-tielet l-inqas fl-UE fl-2007, bil-partiċipazzjoni taż-żgħar u nies aktar avvanzati fl-età u gruppi żvantaġġati oħra partikolarment baxxa. Ir-reazzjoni tas-sistema tal-edukazzjoni u taħriġ għall-bżonnijiet tas-suq tax-xogħol trid tkun żviluppata aktar sabiex tnaqqas effettivament il-problema ta’ nuqqas ta’ qbil fil-kapaċitajiet. L-implimentazzjoni tal-pakkett tal-enerġija u t-tibdil fil-klima, maqbul mill-Kunsill Ewropew, se titlob attenzjoni mill-qrib. 7. Fid-dawl tal-valutazzjoni tal-Kummissjoni dwar il-progress li twettaq, il-Kunsill jirrakkomanda lill-Ungerija biex tissokta bl-implimentazzjoni tar-riformi strutturali. B'mod partikolari, huwa rrakkomandat li l-Ungerija: - tibni fuq il-progress sinifikanti li għamlet fil-konsolidazzjoni fiskali, timplimenta l-miżuri meħtieġa sabiex tassigura tnaqqis li jdum tad-defiċit tal-gvern u tal-proporzjon tad-dejn pubbliku, b'aktar dipendenza fuq in-naħa tal-infiq; - tkompli tirriforma s-sistemi tal-amministrazzjoni pubblika, kura tas-saħħa, pensjoni u edukazzjoni bil-għan li tiżgura sostenibbiltà fiskali fit-tul u titjib tal-effiċjenza ekonomika. Dan għadu jinkludi passi sabiex iżżid aktar l-età effettiva tal-irtir, sabiex timplimenta b’mod rigoruż ir-riforma adottata tas-sistema tal-pensjonijiet tad-diżabbli u sabiex tirristruttura aktar il-kura tas-saħħa; - tkompli ssaħħaħ u timmira aħjar il-politiki attivi tas-suq tax-xogħol sabiex ittejjeb is-sitwazzjoni tas-suq tax-xogħol, speċjalment ta’ gruppi u żoni ġeografiċi żvantaġġati; - tkompli ttejjeb livelli ta’ kapaċitajiet, anke billi żżid parteċipazzjoni tal-adulti fit-tagħlim tul il-ħajja; ttejjeb aktar ir-reazzjoni tas-sistemi ta’ edukazzjoni u taħriġ għall-bżonnijiet tas-suq tax-xogħol u tassigura aċċess għal edukazzjoni u taħriġ ta’ kwalità għolja għal kulħadd. MALTA 1. Il-PGD huwa mistenni li jkun kiber bi 2.1% fl-2008, mit-3.9% tal-2007. It-tkabbir tal-PGD huwa mistenni li jiddgħajjef fl-2009. L-inflazzjoni żdiedet għal 4.7% f'nofs l-2008, minħabba prezzijiet internazzjonali tal-ikel u taż-żejt ogħla, u possibbilment raffurzata minn kompetizzjoni domestika dgħajjfa u dipendenza għolja fuq l-importazzjoni tal-enerġija. Il-pożizzjoni fiskali ddeterjorat fl-2008, bid-defiċit baġitarju li jiżdied għal 3.5% tal-PGD. Domanda globali iktar dgħajjfa wasslet għat-twessieħ tad-defiċit tal-kont kurrenti. 2. It-tkabbir tal-impiegi naqas fl-2008 u dan jidher li se jkompli fl-2009 hekk kif jonqos ir-ritmu tal-attività ekonomika. L-impieg femminili żdid bi ftit fl-2007, iżda b'36.9% jibqa' l-iktar wieħed baxx fl-UE. Ir-rata ta' impieg tal-ħaddiema iktar avvanzati fl-età fil-verità naqqset (għal 28.3%) fl-2007. Il-qagħad probabilment jiżdied mis-6.5% fl-2008, prinċipalment b'effett fuq ħaddiema b’ħiliet limitati mis-setturi tal-manifattura u t-turiżmu, għalkemm setturi oħra (servizzi finanzjarji u l-ICT) issa qegħdin dejjem aktar f'riskju. 3. Dan l-aħħar Malta ħabbret miżuri, inkluż investiment avvanzat fl-infrastruttura, l-ambjent u t-turiżmu, u tnaqqis fit-tassazzjoni għall-familji, bi tweġiba għat-tnaqqis ekonomiku. 4. Il-Kummissjoni se tevalwa l-miżuri meħuda minn Malta bi tweġiba għat-tnaqqis ekonomiku f'konformità mal-prinċipji stabbiliti fil-Pjan Ewropew ta' Bilanċ Ekonomiku kif adottat mill-Kunsill Ewropej. Fir-rigward tal-finanzi pubbliċi, il-Kummissjoni se tevalwa l-kompatibilità tal-Programm ta' Stabbilità aġġornat mal-Patt ta' Stabbilità u Tkabbir. Barra minn dan, il-miżuri rrakomandati fil-paragrafu 7 għandhom ikunu implimentati malajr, b'mod partikulari biex jinkoraġixxu t-tranżizzjoni lejn ekonomika b'livell baxx ta' emissjonijiet tal-karbonju u itejjbu l-potenzjal ta' tkabbir fuq żmien twil. 5. Malta kompliet l-implimentazzjoni tal-Programm Nazzjonali ta' Riforma tagħha. Sar progress fl-indirizzar tal-kompetizzjoni u r-riforma fis-suq tax-xogħol. L-inizjattivi pożittiv fl-2008 jinkludu l-ewwel passi lejn il-privatizzazzjoni tat-tarzni, it-twaqqif ta' rotta ta' flessigurità integrata u l-iffisar ta' mira għat-tnaqqis tal-piż amministrattiv. Hemm bżonn miżuri addizzjonali biex titjieb is-sistema tal-kura tas-saħħa, l-ambjent tan-negozju u l-mod ta' kif jaħdem is-suq tal-enerġija. Naqas il-progress biex tkun segwita l-konsolidazzjoni tal-baġit fl-2008. 6. Malta tiddependi ħafna fuq enerġija, riżorsi naturali, materjal għall-produzzjoni u prodotti għall-konsumatur impurtati. Is-sinsla tal-iżvilupp ekonomiku ta' Malta huwa fir-riżorsi umani tagħha, fejn hemm bżonn titjieb qawwi, b'mod partikolari biex tonqos ir-rata tal-istudenti li jitilqu l-iskola qabel iż-żmien. Iċ-ċokon tal-ekonomija tagħmel il-kwestjonijiet ta' kompetizzjoni partikolarment relevanti u titlob titjib fl-ambjent tan-negozju kif ukoll diversifikazzjoni fir-riżorsi tal-enerġija. Għal użu effiċjent tal-finanzi pubbliċi hemm bżonn riforma ulterjuri tas-sistema tal-kura tas-saħħa. Għalkemm Malta qegħda tiddiversifika l-bażi ekonomika tagħha, għad hemm bżonn progress ulterjuri biex tindirizza d-dipendenza qawwija attwali fuq it-turiżmu u l-manifattura tal-elettronika. L-iżgurar tal-kompetittività jitlob riformi strutturali ulterjuri li se jtejbu l-produttività u t-tkabbir tal-paga li hija allinjata maż-żieda fil-produttività. L-implimentazzjoni tal-pakkett tal-enerġija u t-tibdil fil-klima, miftiehem fil-Kunsill Ewropej, se titlob attenzjoni mill-qrib. 7. Fid-dawl tal-valutazzjoni tal-Kummissjoni tal-progress li sar, il-Kunsill jirrakkomanda li Malta tkompli taħdem fuq l-implimentazzjoni tar-riformi strutturali. B'mod partikolari, huwa rakkomandat li Malta: - isaħħaħ il-kompetizzjoni bil-għan li trażżan l-inflazzjoni u tibqa kompetittiva, notament billi tnaqqas l-għajnuniet mill-Istat u tindirizza dawn l-għajnuniet lejn għanijiet orizzontali kif ukoll billi tirrinforza l-awtorità tal-kompetizzjoni; - iżżid l-isforzi biex tattira iktar nies fis-suq tax-xogħol, speċjalment nisa u ħaddiema iktar avvanzati fl-età, billi, pereżempju tiffaċilita l-kura tat-tfal; iżżid l-isforzi biex tindirizza x-xogħol mhux iddikjarat u tinkoraġixxi l-parteċipazzjoni fis-suq tax-xogħol, inkluż billi tissikka l-kundizzjonijiet tal-aċċess għas-sistema tal-benefiċċji. L-OLANDA 1. It-tkabbir reali tal-PGD fl-Olanda naqas għal 1.9% fl-2008 minn 3.5% fl-2007. Fl-2009 t-tkabbir huwa mistenni li jonqos b'riżultat tar-riċessjoni globali, inqas investiment u tnaqqis sostanzjali fil-konsum privat. Imsaħħa biż-żieda tal-prezzijiet tal-ikel u l-enerġija iktar kmieni, l-inflazzjoni għoliet għal 2.2% fl-2008. Il-bilanċ favorevoli baġitarju żdied fl-2008 għal 1.1% tal-PGD. Minkejja t-tnaqqis ekonomiku, l-Olanda hija mistennija li jkollha bilanċ favorevoli tal-kont kurrenti ta' 'l fuq minn 8% tal-PGD fl-2008, li probabilment jonqos għal 6.5% tal-PGD fl-2009. 2. It-tkabbir fl-impiegi, li hu ta' ftit inqas minn 2%, ikompli fl-2008, iżda huwa mistenni li jsir negattiv fl-2009. B'riżultat ta' dan, il-qagħad naqas fl-2008, iżda huwa mistenni li jiżdied fl-2009. Min iħaddem s'issa qed jibqa' lura milli jirrikorri għat-tkeċċija tal-persunal billi jibża' li ma jkunx jista' jsib persunal kwalifikat meta l-ekonomija tirkupra. Is-settur industrijali u s-settur finanzjarju probabilment huma l-iktar li se jiġu effettwati. 3. Bi tweġiba għall-kriżi finanzjarja u bħala parti minn approċċ koordinat tal-UE, l-Olanda adottat miżuri ta' appoġġ fis-settur finanzjarju biex tistabilizza s-settur bankarju, li għandu wkoll jgħin li jtejjeb l-aċċess għall-finanzjamenti u b'hekk jagħti appoġġ lill-ekonomija iktar wiesgħa, u jsostni l-istabbilità makro-ekonomika. Barra minn dan, bi tweġiba għat-tnaqqis ekonomiku, l-Olanda dan l-aħħar ħabbret miżuri, inklużi t-tnaqqis tat-tassazzjoni korporattiva għall-impriżi żgħar u ta' daqs medju u naqqset il-kontributi tas-sigurtà soċjali għall-ħaddiema. 4. Il-Kummissjoni se tevalwa l-miżuri meħuda mill-Olanda bi tweġiba għat-tnaqqis ekonomiku f'konformità mal-prinċipji stabbiliti fil-Pjan Ewropew ta' Bilanċ Ekonomiku kif adottat mill-Kunsill Ewropej. Fir-rigward tal-finanzi pubbliċi, il-Kummissjoni se tevalwa l-kompatibilità tal-Programm ta' Stabbilità aġġornat mal-Patt ta' Stabbilità u Tkabbir. Barra minn dan, il-miżuri rrakomandati fil-paragrafu 7 għandhom ikunu implimentati malajr, b'mod partikulari biex jinkoraġixxu t-tranżizzjoni lejn ekonomika b'livell baxx ta' emissjonijiet tal-karbonju u jtejjbu l-potenzjal ta' tkabbir fuq żmien twil. 5. L-Olanda kompliet l-implimentazzjoni tal-Programm Nazzjonali ta' Riforma tagħha. Ittieħdu miżuri biex tiżdied il-provista tax-xogħol iżda hemm bżonn iktar x'isir biex jiżdiedu n-numru ta' sigħat maħduma kumplessivament. Sar xi progress fit-titjib tal-istrutturi tat-tmexxija u fit-tfassil ta' strateġija koerenti għar-riċerka u l-iżvilupp u l-innovazzjoni, kif ukoll is-simplifikar tat-taħlita politika tal-innovazzjoni. 6. Iż-żieda fin-numru ta' sigħat ta' xogħol kumplessivi u t-titjib fir-riċerka u l-iżvilupp u r-rendiment tal-innovazzjoni se jgħinu biex isostnu r-rendiment ekonomiku qawwi fil-futur. L-isfida hija dik biex l-istrateġija għal żmien twil tar-riċerka u l-iżvilupp tkun tradotta f'sett ta' miżuri politiċi koerenti u effettivi biex jistimulaw b'mod partikulari l-infiq privat fir-riċerka u l-iżvilupp. Minħabba l-popolazzjoni li qegħda tixjieħ u għalhekk it-tnaqqis fil-provista tal-xogħol, hemm bżonn tkun żgurata s-sostenibbilità tal-finanzi pubbliċi. L-implimentazzjoni tal-pakkett tal-enerġija u t-tibdil fil-klima, miftiehem fil-Kunsill Ewropej, se titlob attenzjoni mill-qrib. 7. Fid-dawl tal-valutazzjoni tal-Kummissjoni tal-progress li sar, il-Kunsill jirrakkomanda li l-Olanda tkompli taħdem fuq l-implimentazzjoni tar-riformi strutturali. B'mod partikolari, huwa rakkomandat li l-Olanda: - tiżviluppa miżuri ulterjuri, inklużi l-inkoraġġiment ta' tranżizzjonijiet fis-suq tax-xogħol fi ħdan approċċ ta' flessigurtà integrata, biex iżżid il-parteċipazzjoni tan-nisa, ħaddiema iktar avvanzati fl-età u gruppi żvantaġġati sabiex iżżid in-numru ta' sigħat maħduma kumplessivament. L-AWSTRIJA 1. It-tkabbir tal-PGD naqas fl-2008 minn 3.1% fl-2007 niżel għal 1.7%. It-tkabbir huwa mistenni li jonqos b'iktar minn 1% minħabba t-tnaqqis fl-esportazzjoni u n-nuqqas ta' investiment. L-inflazzjoni headline laħqet kwazi l-4% f'nofs l-2008, iżda issa qegħda ttaffi. L-Awstrija rreġistrat żbilanċ żgħir fil-baġit ta' 0.6% tal-PGD fl-2008 li hu mistenni li jiżdied sew fl-2009. B'bilanċ favorevoli tal-kont kurrenti mistenni ta' iktar minn 3% tal-PGD fl-2008 li hu mistenni li jibqa' qrib dak il-livell matul l-2009 u l-2010, il-bilanċi esterni huma b'saħħithom. 2. L-impiegi żdiedu b'rata ta' 1.6% fl-2008, iżda huma mistenni li jonqsu fl-2009, u huwa mistenni li jiżdied il-qagħad. Dawk il-gruppi fis-suq tax-xogħol li tradizzjonalment għandhom perspettiva ta' impieg limitat, notament ħaddiema iktar avvanzati fl-età u dawk li spiċċaw l-iskola bi ftit kwalifiki, probabilment se jsofru l-iktar. Il-postijiet ta' appretistat u x-xogħol għall-ħaddiema temporanji fis-settur industrijali naqqsu l-ewwel. Bħalissa, is-settur tal-karozzi huwa l-iktar parti tal-ekonomija effettwata. 3. Bi tweġiba għall-kriżi finanzjarja u bħala parti minn approċċ koordinat tal-UE, l-Awstrija adottat miżuri ta' appoġġ fis-settur finanzjarju biex tistabilizza s-settur bankarju, li għandu wkoll jgħin li jtejjeb l-aċċess għall-finanzjamenti u b'hekk jagħti appoġġ lill-ekonomija iktar wiesgħa, u jsostni l-istabbilità makro-ekonomika. Barra min dan, bi tweġiba għat-tnaqqis ekonomiku, l-Awstrija dan l-aħħar ħabbret miżuri, inklużi inqas tassazzjoni u appoġġ finanzjarju ulterjuri għall-familji, u investiment avvanzat fl-infrastruttura, l-effiċjenza tal-enerġija u r-riċerka u l-iżvilupp. 4. Il-Kummissjoni se tevalwa l-miżuri meħuda mill-Awstrija bi tweġiba għat-tnaqqis ekonomiku f'konformità mal-prinċipji stabbiliti fil-Pjan Ewropew ta' Bilanċ Ekonomiku kif adottat mill-Kunsill Ewropej. Fir-rigward tal-finanzi pubbliċi, il-Kummissjoni se tevalwa l-kompatibilità tal-Programm ta' Stabbilità aġġornat mal-Patt ta' Stabbilità u Tkabbir. Barra minn dan, il-miżuri rrakomandati fil-paragrafu 7 għandhom ikunu implimentati malajr, b'mod partikulari biex jinkoraġixxu t-tranżizzjoni lejn ekonomika b'livell baxx ta' emissjonijiet tal-karbonju u itejjbu l-potenzjal ta' tkabbir fuq żmien twil. 5. L-Awstrija kompliet l-implimentazzjoni tal-Programm Nazzjonali ta' Riforma tagħha. Saru xi sforżi biex tiżdied ir-rata ta' impieg tal-ħaddiema iktar avvanzati fl-età, ir-riżultati edukattivi taż-żgħażagħ żvantaġġati, l-indirizzar tas-segregazzjoni tas-sess fis-suq tax-xogħol u t-tisħiħ tal-edukazzjoni għall-impriża. Hemm bżonn miżuri addizzjonali biex tissaħħaħ il-konsolidazzjoni fiskali fiż-żmien medju u biex tiżdied il-kompetizzjoni. 6. L-isfida prinċipali fi żmien medju tal-Awstrija hija li tinbidel f'ekonomija msejsa iktar fuq l-għarfien. Minkejja n-nefqa ikbar fuq ir-riċerka u l-iżvilupp u l-innovazzjoni, din il-bidla għandha ma seħħitx, għalhekk jidher li għandha tingħata iktar attenzjoni għall-formazzjoni tal-kapital uman. Il-moderazzjoni kontinwa fil-pagi saħħet il-pożizzjoni kompetittiva globali tal-Awstrija, u wasslet għall-ħolqien tal-impieg għall-forza tax-xogħol li qegħda tikber. Sfida għall-Awstrija hija li tiżgura użu aħjar għar-riżorsi tax-xogħol, notament ta' ħaddiema iktar avvanzati fl-età, u li ttejjeb l-integrazzjoni, l-edukazzjoni u t-taħriġ għall-impieg ta' gruppi żvantaġġati. L-iżgurar tas-sostenibbiltà tas-sistema tal-welfare soċjali jiddependi fuq konsolidazzjoni fiskali li tibqa', li għandha bżonn tkun maqgħuda ma' nefqa pubblika raffurzata f'oqsma li huma kruċjali għat-tkabbir fuq żmien medju. L-implimentazzjoni tal-pakkett tal-enerġija u t-tibdil fil-klima, miftiehem fil-Kunsill Ewropej, se titlob atttenzjoni mill-qrib. 7. Fid-dawl tal-valutazzjoni tal-Kummissjoni tal-progress li sar, il-Kunsill jirrakkomanda li l-Awstrija tkompli taħdem fuq l-implimentazzjoni tar-riformi strutturali. B'mod partikolari, huwa rakkomandat li l-Awstrija: - tkompli ttejjeb l-inċentivi għall-ħaddiema iktar avvanzati fl-età biex ikomplu jaħdmu billi timplimenta strateġija komprensiva li tinkludi taħriġ relatat max-xogħol imsaħħaħ, l-addattament tal-kundizzjonijiet tax-xogħol, u l-issikkar tal-kundizzjonijiet tal-pensjonament bikri; u ttejjeb ir-riżultati edukattivi għaż-żgħażagħ żvantaġġati. IL-POLONJA 1. It-tkabbr tal-PGD tal-Polonja naqas għall-5% fl-2008, wara li kien kiber b'6.7% fl-2007. Dan it-tkabbir qawwi kien prinċiparjament grazzi għall-konsum privat u l-investiment qawwi. It-tkabbir tal-PGD se jonqos iktar fl-2009 minħabba inqas dinamika fl-esportazzjoni u fl-investiment. L-inflazzjoni laħqet l-ogħla tagħha ta' 4¼% fl-2008, iżda għandha tonqos fl-2009. Id-defiċit tal-baġit huwa mistenni li jiżdied bi ftit għal 2.5% tal-PGD fl-2008 u dan huwa mistenni li jmur iktar għall-għar b'madwar punt perċentwali fl-2009. Id-defiċit tal-kont kurrenti, ta' 5.6% tal-PGD fl-2008, huwa mistenni li jibqa' f'dak il-livell fl-2009. 2. L-impiegi żdiedu bi 3% fl-2008 u l-qagħad kompla jonqos għal 7.4%. Madanakollu, it-tkabbir fl-impiegi se jonqos b'mod sinifikanti matul l-2009, bil-qagħad mistenni li jiżdied għal sew iktar minn 8%. L-iżviluppi attwali fis-suq tax-xogħol juru li s-setturi tal-esportazzjoni, il-manifattura, il-kostruzzjoni u t-trasport huma l-iktar milquta mit-tnaqqis fir-ritmu tal-attività ekonomika. Se ssir iktar pressjoni fuq iż-żieda fl-attività tax-xogħol u t-titjib tal-mobilità fix-xogħol bejn is-setturi u l-industriji, b'hekk tingħata għajnuna biex tinġieb lura l-kompetittività fil-prezzijiet tal-ekonomija wara l-perjodu ta' impiegi b'rata mgħaġġla u tkabbir fil-paga. 3. Il-Polonja dan l-aħħar ħabbret miżuri, inkluż l-appoġġ għall-impriżi żgħar u ta' daqs medju u l-familji bi dħul baxx, bi tweġiba għat-tnaqqis ekonomiku. 4. Il-Kummissjoni se tevalwa l-miżuri meħuda mill-Polonja bi tweġiba għat-tnaqqis ekonomiku f'konformità mal-prinċipji stabbiliti fil-Pjan Ewropew ta' Bilanċ Ekonomiku kif adottat mill-Kunsill Ewropej. Fir-rigward tal-finanzi pubbliċi, il-Kummissjoni se tevalwa l-kompatibilità tal-Programm ta' Konverġenza aġġornat mal-Patt ta' Stabbilità u Tkabbir. Barra minn dan, il-miżuri rrakomandati fil-paragrafu 7 għandhom ikunu implimentati malajr, b'mod partikulari biex jinkoraġixxu t-tranżizzjoni lejn ekonomika b'livell baxx ta' emissjonijiet tal-karbonju u jtejjbu l-potenzjal ta' tkabbir fuq żmien twil. 5. Il-Polonja kompliet l-implimentazzjoni tal-Programm Nazzjonali ta' Riforma. Ittieħdu numru ta' miżuri biex titjieb il-kompetizzjoni fl-industriji tan-netwerk, ikunu raffurzati l-politiki tas-suq tax-xogħol attiv, jitjieb l-ambjent legali għan-negozjanti u jkun hemm rabta bejn l-edukazzjoni u t-taħriġ u s-suq tax-xogħol. Hemm bżonn sforzi ulterjuri biex jitjieb il-kontroll fuq in-nefqa, biex jissaħħaħ ir-rendiment tar-riċerka u l-iżvilupp, biex issir reviżjoni tas-sistemi t